ส่วนที่ 1

การประกอบธุรกิจ

1.นโยบายและภาพรวมการประกอบธุรกิจ

1.1 วิสัยทัศน์

บริษัทฯ ตั้งวิสัยทัศน์ไว้ว่า “เป็นบริษัทฯ ในใจ...คู่ค้า..และ...ผู้บริโภค 
ในธุรกิจอาหารแปรรูปและธุรกิจเครื่องดื่มระดับสากล ” โดยเน้นการเติบโตจากสินค้าแบรนด์ มาลี
ทั้งจากสินค้าที่มีอยู่ในปัจจุบัน และการออกสินค้าใหม่ๆ
เพื่อตอบสนองความต้องการของลูกค้าและผู้บริโภคในทุกกลุ่มวัย

1.2 การเปลี่ยนแปลงและพัฒนาการที่สำคัญปี 2556

  ------- -----------------------------------------------------------------------
  2556    10 เมษายน 2556
          บริษัทได้จดทะเบียนเปลี่ยนแปลงจำนวนหุ้นและมูลค่าหุ้นจากทุนจดทะเบียนที่ชำระแล้ว 70
          ล้านหุ้นมูลค่าหุ้นละ 2 บาท เป็นทุนจดทะเบียนที่ชำระแล้ว 140 ล้านหุ้นมูลค่าหุ้นละ 1 บาท

          มิถุนายน 2556 บริษัทได้รับเลือกเป็นหนึ่งในบริษัทที่เข้าเกณฑ์การคำนวณ MSCI Global Small
          Cap Indices

          สิงหาคม 2556 บริษัทได้รับรางวัล “200 Asia’s Best” จากนิตยสาร Forbes
          โดยได้รับการคัดเลือกให้เป็นสุดยอดบริษัทขนาดกลางและเล็กในภูมิภาคเอเชียแปซิฟิค
          จากจำนวนบริษัททั่วเอเชียกว่า 15,000 บริษัท และเป็นบริษัทผู้ผลิตสินค้าอุปโภคบริโภค หรือ
          Fast Moving Consumer Goods (FMCG) เพียงแห่งเดียวจากประเทศไทยที่ได้รับรางวัล

          3 กันยายน 2556 บริษัทได้ลงทุนในบริษัท Prime Agrico ในสัดส่วน 35% มูลค่าลงทุน 14
          ล้านบาทถ้วน ในหุ้นสามัญจำนวน 140,000 หุ้น มูลค่าหุ้นละ 100 บาท

          8 พฤศจิกายน 2556 บริษัทได้ลงทุนเพิ่มใน Prime Agrico อีก 15% จากผู้ถือหุ้นเดิมของ
          Prime Agrico ในหุ้นสามัญ 60,000 หุ้น มูลค่าหุ้นละ 100 บาท มูลค่าลงทุน 6 ล้านบาทถ้วน
          ทำให้บริษัทถือหุ้นรวม 50% หรือ 200,000 หุ้น มูลค่าลงทุน 20 ล้านบาทถ้วน

          30 ธันวาคม 2556 บริษัทได้หยุดการผลิตใน โรงงานผลิตข้าวโพดหวานที่อำเภอบ้านแพง
          จังหวัดนครพนม  
          ตามนโยบายการดำเนินธุรกิจผลิตและจำหน่ายสินค้าเกษตรแปรรูปส่งออกในรูปการรับจ้างผลิต  
          จากเดิมผลิตเอง เป็นจ้างผลิตหรือซื้อจากภายนอกมาจำหน่ายต่อ (Outsourcing)
          เพื่อปรับแผนธุรกิจให้มีความเข้มแข็งยิ่งขึ้น
  ------- -----------------------------------------------------------------------

1.3 โครงสร้างการถือหุ้นของกลุ่มบริษัท

[]

(รายละเอียดดูได้จากหัวข้อ ข้อมูลทั่วไปและข้อมูลสำคัญอื่น)

1.4 ความสัมพันธ์กับกลุ่มธุรกิจของผู้ถือหุ้นใหญ่

กิจการของบริษัทฯ เริ่มจากอุตสาหกรรมในครอบครัวเมื่อประมาณปี 2507
และได้จดทะเบียนก่อตั้งบริษัท โรงงานมาลีสามพราน จำกัด เมื่อวันที่ 2 กุมภาพันธ์ 2521
ด้วยทุนจดทะเบียน 10 ล้านบาท
เพื่อดำเนินธุรกิจเป็นผู้ผลิตและจำหน่ายทั้งอาหารกระป๋องและผลไม้กระป๋อง
ต่อมากิจการได้เจริญเติบโตขึ้น จึงได้ทำการขยายกำลังการผลิตโดยสร้างโรงงานขึ้นบนพื้นที่ 30 ไร่
ที่อำเภอสามพราน จังหวัดนครปฐมเมื่อปี 2524 และบริษัทฯ
นำหุ้นเข้าจดทะเบียนในตลาดหลักทรัพย์แห่งประเทศไทย เมื่อวันที่ 13 มีนาคม 2535
ต่อมาเมื่อเดือนเมษายน 2538 ได้มีการเปลี่ยนแปลงกลุ่มผู้ถือหุ้นโดยบริษัท เอบิโก้ โฮลดิ้งส์ จำกัด
(มหาชน) ได้เข้าซื้อหุ้นจากผู้ถือหุ้นเดิมจำนวน 10,000,000 หุ้น คิดเป็นร้อยละ 40
ของทุนจดทะเบียน 250 ล้านบาท บริษัทฯ ได้เปลี่ยนชื่อเป็น บริษัท มาลีสามพราน จำกัด (มหาชน)
เมื่อวันที่ 15 พฤษภาคม 2541 และได้มีการเพิ่มทุนเมื่อวันที่ 9 ธันวาคม 2541
เพื่อรองรับธุรกิจที่ขยายตัวอย่างต่อเนื่อง จากเดิมทุนจดทะเบียนจำนวน 500 ล้านบาท เป็น
999.99 ล้านบาท เป็นทุนชำระแล้วจำนวน 700 ล้านบาท

ต่อมาเมื่อวันที่ 9 เมษายน 2556 ได้มีการเปลี่ยนแปลงทุนจดทะเบียนใหม่ เหลือ 182,000,000
บาท โดยเป็นทุนชำระแล้วจำนวน 140,000,000 บาท

โรงงานแห่งที่สอง ตั้งอยู่ที่ อ. บ้านแพง จ.นครพนม
เพื่อผลิตและส่งออกข้าวโพดหวานบรรจุกระป๋องในปี

2543 ซึ่งต่อมาได้แยกโรงงานแห่งที่สองนี้ไปเป็นบริษัทใหม่ชื่อ บริษัท อะกริซอล จำกัด เมื่อปี 2551

ปัจจุบัน บริษัท มาลีสามพราน จำกัด (มหาชน) เป็นบริษัทฯ ชั้นนำในกลุ่มผู้ผลิตอาหารและเครื่องดื่ม
โดยมีสินค้าหลัก คือ ผลไม้กระป๋อง น้ำผลไม้ และน้ำผักผลไม้ภายใต้เครื่องหมายการค้า "มาลี"
ซึ่งเป็นที่เชื่อถือและรู้จักอย่างกว้างขวางทั้งในประเทศและต่างประเทศ

ธุรกิจผลิตและจัดจำหน่ายของบริษัท เป็นส่วนหนึ่งของธุรกิจในเครือ บริษัท เอบิโก้ โฮลดิ้งส์ จำกัด
(มหาชน) ซึ่งเป็นผู้ประกอบธุรกิจรับจ้างผลิตผลิตภัณฑ์นมแปรรูป และเครื่องดื่ม โดยมีครอบครัว
บุญรัตน์ เป็นผู้ถือหุ้นหลัก โครงสร้างธุรกิจสรุปได้ ดังนี้

โครงสร้างการถือหุ้นในกลุ่มบริษัท

ABICO บริษัท เอบิโก้ โฮลดิ้งส์ จำกัด (มหาชน) Icon Foods บริษัท ไอคอน ฟู้ดส์ จำกัด

Malee Sampran บริษัท มาลีสามพราน จำกัด (มหาชน) PPO FARM บริษัท พีพีโอ ฟาร์ม จำกัด

Malee Enterprise บริษัท มาลีเอ็นเตอร์ไพรซ์ จำกัด ADF บริษัท เอบิโก้ แดรี่ฟาร์ม จำกัด

Agri sol บริษัท อะกริ ซอล จำกัด A-LAND บริษัท เอบิโก้ แลนด์ จำกัด

Malee Supply บริษัท มาลีซัพพลาย จำกัด

เครือ บริษัท เอบิโก้ โฮลดิ้งส์ จำกัด (มหาชน)
มีนโยบายให้บริษัทในเครือแต่ละแห่งมีนโยบายและการบริหารเป็นของตนเอง
บริษัทในเครือบางแห่งมีการทำธุรกิจร่วมกัน
โดยรายการธุรกิจดังกล่าวเป็นไปตามเงื่อนไขทางการค้าทั่วไปและเกณฑ์ตามที่ตกลงกันระหว่างบริษัทซึ่งเป็นไปตามปรกติธุรกิจ(รายละเอียดดูได้จากหัวข้อรายการระหว่างกัน)

2. ลักษณะการประกอบธุรกิจ

โครงสร้างรายได้

โครงสร้างรายได้ของบริษัทฯแบ่งตามประเภทผลิตภัณฑ์ 3 ปีล่าสุด

  --------------------- ----------- -- -------- ------ -------- ------ -------- ------
                                       ปี 2556          ปี 2555          ปี 2554   

                                       ล้านบาท   %      ล้านบาท   %      ล้านบาท   %

  ผลไม้กระป๋อง                           677      13.3   888      14.4   862      23.5

  เครื่องดื่มบรรจุกระป๋อง     ขวดพลาสติก      4,411    86.7   5,269    85.6   2,789    75.9
  กล่อง และ              PET                                                     

  น้ำสับปะรดเข้มข้น                        0        0.0    0        0.0    25       0.7

  รวม                                  5,088    100    6,157    100    3,676    100
  --------------------- ----------- -- -------- ------ -------- ------ -------- ------

2.1 ลักษณะผลิตภัณฑ์และบริการ

บริษัท มาลีสามพราน จำกัด (มหาชน) ผู้ผลิตและจัดจำหน่ายผลิตภัณฑ์ทั้งภายในประเทศ
และต่างประเทศจำแนกธุรกิจหลักออกเป็น

1.  ธุรกิจตราสินค้าของบริษัท มาลีสามพราน จำกัด (มหาชน) ซึ่งแบ่งออกได้เป็น 2 กลุ่มธุรกิจ
    ได้แก่

-   ธุรกิจเครื่องดื่ม เช่น น้ำผัก และน้ำผลไม้ บรรจุกล่องในรูปแบบยูเอชทีและพาสเจอร์ไรส์
    ภายใต้เครื่องหมายการค้าตรา “มาลี”, ตรา “มาลี เวจจีส์”, ตรา “มาลี เฮลติพลัส”,
    ตรา “มาลี จู๊ซ มิกส์”, ตรา “มาลี ฟูดส์ เซอร์วิส”, ตรา “มาลี ทรอปิคอล”, และ ตรา
    “มาลี โคโค่” รวมถึงชา กาแฟและน้ำดื่ม บรรจุในรูปแบบกระป๋อง กล่องยูเอชที
    และขวดพลาสติก PET ภายใต้เครื่องหมายการค้าตรา “มาลี” ตลอดจนนมโคสด
    บรรจุในรูปแบบกล่องยูเอชทีและขวดพาสเจอร์ไรส์ภายใต้เครื่องหมายการค้าตรา
    “ฟาร์มโชคชัย” และน้ำนมข้าวโพด ตรา “มาลี ไอคอร์น”

-   ธุรกิจแปรรูปผลไม้ เช่น ผลไม้ฤดูกาลบรรจุกระป๋อง (เงาะ เงาะสอดไส้สับปะรด ลิ้นจี่ ลำไย
    แห้ว ลูกตาล มะม่วง เป็นต้น) ข้าวโพดหวานบรรจุกระป๋อง สับปะรดบรรจุกระป๋อง และ
    ผลไม้รวมบรรจุกระป๋อง ภายใต้เครื่องหมายการค้าตรา “มาลี”, ตรา “เฟริสช้อยส์”, ตรา
    “ชาวสวน” และตรา “มาลี ฟูดส์ เซอร์วิส”

2.  ธุรกิจพัฒนาผลิตภัณฑ์ตามสัญญาและรับจ้างผลิต บริษัทฯ
    ทำการรับจ้างผลิตทั้งในประเทศและต่างประเทศ รวมทั้งดำเนินการพัฒนาผลิตภัณฑ์
    ตามความต้องการของลูกค้า และผลิตสินค้า
    เพื่อให้ลูกค้าทำการตลาดและจัดจำหน่ายผลิตภัณฑ์นั้นๆ

บริษัท มาลีสามพราน จำกัด (มหาชน) และบริษัท อะกริซอล จำกัด
ได้มีการพัฒนาและส่งเสริมวัตถุดิบหลักอย่างครบวงจร ตั้งแต่การพัฒนา
และให้ความรู้เรื่องเมล็ดพันธุ์, ส่งเสริมการเพาะปลูก, การทำ Contract farming
กับสมาชิกเกษตรกร
เพื่อให้มั่นใจว่ามีวัตถุดิบเพียงพอสำหรับการผลิตให้ได้ตามความต้องการของลูกค้ารวมถึงสามารถควบคุมคุณภาพให้เป็นไปตามมาตรฐานและเกณฑ์ของ
GMP, HACCP, BRC, IFS, HALAL, Q-MARK จากสภาอุตสาหกรรมแห่งประเทศไทย และ
SR-MARK จากกระทรวงพาณิชย์  เพื่อให้เกษตรกรมั่นใจว่าการปลูกพืชนั้นๆ แล้วจะมีรายได้
และไม่ต้องสุ่มเสี่ยงต่อการแบกภาระผลผลิตที่ล้นตลาด   

        

      บริษัท มาลีเอ็นเตอร์ไพรส์ จำกัด
เป็นบริษัทย่อยผู้ดูแลด้านการตลาดและการจัดจำหน่ายภายในประเทศทั้งหมดมีทั้งจัดจำหน่ายโดยพนักงานขายของบริษัทและจำหน่ายผ่านตัวแทนจำหน่ายทั่วประเทศ

สินค้าหลักที่ บริษัท มาลีเอ็นเตอร์ไพรส์ จำกัด จัดจำหน่าย แบ่งตามหน้าที่ของสินค้า ดังนี้    

[]

[]

จากความมุ่งมั่นในการนำเสนอผลิตภัณฑ์เพื่อสุขภาพที่ดีของผู้บริโภคเป็นสำคัญ ทางบริษัทฯ
จึงได้จัดแบ่งโครงสร้างของสินค้าหลักใหม่ตามประโยชน์ของผลิตภัณฑ์นั้นๆ
โดยกลุ่มโภชนาการประจำวัน จะเป็นกลุ่มผลิตภัณฑ์ที่ไม่ได้มีการเติมแต่งสารอาหารเพิ่มเติมใดๆ
โดยตัวของผลิตภัณฑ์เองให้วิตามิน
หรือสารอาหารที่ตอบสนองความต้องการด้านโภชนาการของผู้บริโภคประจำวันเพื่อคงรักษาสุขภาพที่ดี
ในขณะที่กลุ่มฟังก์ชันนอล    จะเป็นกลุ่มผลิตภัณฑ์ที่มีเพิ่มเติมสารอาหารที่มีประโยชน์
เพื่อตอบสนองความต้องการที่เพิ่มขึ้นของผู้บริโภคในด้านต่างๆ และสุดท้ายกลุ่ม Mass
จะเป็นกลุ่มผลิตภัณฑ์ที่ให้ความสดชื่น สนองตอบความต้องการของทุกเพศ ทุกวัย

2.2 การตลาดและการแข่งขัน

สรุปการเปลี่ยนแปลงที่สำคัญในปีที่ผ่านมา

ในปี 2556 ที่ผ่านมา บริษัทฯ ได้มีการปรับภาพลักษณ์แบรนด์มาลีอย่างต่อเนื่อง ให้มีความสดใส
ทันสมัย แต่ก็แฝงไว้ด้วยความน่าเชื่อถือภายใต้แบรนด์คุณภาพ “มาลี” ที่ผู้บริโภคคนไทยรู้จักมานาน
นอกจากนั้นยังได้พัฒนาการสื่อสารต่างๆ ให้เข้าถึงกลุ่มผู้บริโภคในวงกว้าง
เพื่อสื่อถึงความห่วงใยที่มาลีมีต่อทุกคน บริษัทฯ ให้ความสำคัญกับทุกขั้นตอนในการผลิต
เพื่อให้ผู้บริโภคมั่นใจในรสชาติ และคุณประโยชน์ของผลิตภัณฑ์ตรามาลีทุกกล่อง ภายใต้ slogan
ใหม่ คือ “Malee... Fruit with care” มาลี...น้ำผลไม้ที่ห่วงใยคุณ บริษัทฯ
ต้องการกระตุ้นให้ผู้บริโภคหันมาดูแลตนเอง และดูแลคนรอบข้าง
ด้วยการมอบน้ำผลไม้ที่ถูกดูแลมาอย่างดีทุกขั้นตอนเพื่อสุขภาพแทนความห่วงใย บริษัทฯ
ยังเน้นการทำตลาดสินค้าจำพวกเครื่องดื่มและผลักดันการเติบโตของธุรกิจภายในประเทศมากขึ้น
มุ่งพัฒนาผลิตภัณฑ์ที่มีนวัตกรรมใหม่ๆ เพื่อแสดงความเป็นผู้เชี่ยวชาญในตลาดน้ำผลไม้อย่างแท้จริง
และสนองตอบความต้องการของผู้บริโภคทุกเพศ ทุกวัย
สามารถขยายฐานตลาดหรือช่องการการจัดจำหน่ายออกไป ซึ่งโดยสรุปภาพรวมกิจกรรมต่างๆ
ที่เกิดขึ้นในปีที่ผ่านมา มีดังนี้

-   น้ำผลไม้ 100% ยูเอชที ได้มีการปรับภาพลักษณ์ผลิตภัณฑ์ ด้วยแพคเกจจิ้งใหม่ สีสันสดใส
    และแบบทันสมัยขึ้นกว่าเดิม เพื่อจับกลุ่มคนรุ่นใหม่ให้มากขึ้น
    อีกทั้งได้วางแผนการจัดโรดโชว์ทั่วประเทศ เน้นในย่านชุมชน ออฟฟิศ มหาวิทยาลัย
    และร้านค้าซุปเปอร์มาร์เก็ต เพื่อให้เข้าถึงกลุ่มคนวัยทำงาน นิสิต นักศึกษา และแม่บ้าน
    คาดหวังการขยายกลุ่มเป้าหมายใหม่ๆ โดยเฉพาะกลุ่มวัยรุ่นและวัยทำงาน
    ซึ่งเป็นฐานผู้บริโภคที่มีศักยภาพในการเติบโตในอนาคต

-   เมโลดี้ ออฟ ไลฟ์ ครั้งที่ 7 ภายใต้แนวคิด “The Innovative Music Festival”
    ประสบการณ์ทางดนตรีผสานเทคโนโลยีสุดล้ำ สะท้อนสีสันของดนตรีผ่านศิลปิน นักร้อง นักดนตรี
    ทุกสไตล์ มาลีได้มีส่วนร่วมในการสนับสนุนเทศกาลดนตรีที่ยิ่งใหญ่เทศกาลหนึ่งแห่งปี
    เป็นส่วนหนึ่งในการร่วมบันทึกประสบการณ์ใหม่ให้กับกลุ่มเป้าหมายของมาลี
    ในการปรับภาพลักษณ์ใหม่ เน้นกลุ่มผู้บริโภควัยรุ่น ซึ่งงาน เมโลดี้ ออฟ ไลฟ์ ในครั้งนี้
    จะช่วยสานต่อกลยุทธ์หลักในปี 2556 สู่ความเป็นแบรนด์ที่มีภาพลักษณ์ที่ทันสมัย และ
    innovation มากขึ้น ในงาน มาลีได้ร่วมออกบู๊ธและนำของที่ระลึกต่างๆ มาจำหน่าย
    อีกทั้งยังมีผลิตภัณฑ์น้ำผลไม้มาลีมาจำหน่ายในราคาพิเศษด้วย
    เพื่อให้วัยรุ่นที่มาร่วมงานได้ดื่มน้ำผลไม้มาลีที่เราดูแลการผลิตมาอย่างดี เพื่อสุขภาพดีๆ
    ของทุกคน โดยมาลีได้เตรียมกิจกรรมดีๆ เป็นพิเศษ เพื่อลูกค้ามาลี คลับ
    และแฟนดนตรีในงานเทศกาลดนตรีฯ ครั้งนี้ หลากหลายรูปแบบ เช่น แฟนพันธุ์แท้ Facebook
    Malee Club สามารถรับของรางวัลมากมายในงาน เมโลดี้ ออฟ ไลฟ์
    เป็นงานกิจกรรมทางดนตรี สำหรับคนรุ่นใหม่ ซึ่งคนรุ่นใหม่เหล่านี้เป็นวัยกำลังเรียนรู้
    จึงต้องใส่ใจในสุขภาพเป็นสำคัญ สินค้าที่มีส่วนช่วยดูแลสุขภาพอย่างน้ำผลไม้มาลี
    ช่วยตอบสนองความต้องการเหล่านี้ได้

-   มาลี สื่อคุณค่าน้ำผลไม้ที่ดี เพราะดูแลมาดี ผ่านภาพยนตร์โฆษณาเรื่องใหม่ มาลี
    น้ำผลไม้ที่ดูแลสุขภาพคนไทยและทั่วโลกมากว่า 40 ปี เปิดตัวภาพยนตร์โฆษณาชุดใหม่
    “ดูแลมาดี” เพื่อบอกเล่าความใส่ใจและความพิถีพิถันในทุกขั้นตอนการผลิตที่มาลียึดมั่นมาตลอด
    เพื่อให้ผู้บริโภคได้รับคุณค่าที่ดีที่สุดจากธรรมชาติทั้งรสชาติที่แสนอร่อย
    และคุณประโยชน์ที่เต็มเปี่ยม มาลีใส่ใจ
    พิถีพิถันและให้ความสำคัญกับทุกกระบวนการในการผลิตน้ำผลไม้
    ตั้งแต่ขั้นตอนการคัดเลือกสายพันธุ์ผลไม้ต่างๆ การปลูก การดูแล การเก็บ
    ไปจนถึงบรรจุลงกล่อง ทั้งหมดนี้ สรุปได้เป็น slogan ของมาลีว่า “Fruit with Care”
    ซึ่งหมายถึงความห่วงใยของมาลี ที่อยู่ในผลิตภัณฑ์มาลีทุกหยด
    และความห่วงใยนี้ก็ถูกส่งต่อไปยังผู้บริโภคทุกคนที่ให้มาลีเป็นส่วนหนึ่งในการดูแลสุขภาพของตนเองและคนที่เขาห่วงใย
    โดยเนื้อหาภาพยนตร์โฆษณา จะเล่าว่า “น้ำผลไม้มาลี ถูกดูแลมาดี” อย่างไร ตั้งแต่
    การปลูกให้มีระยะห่างกัน 5 เมตร เพื่อให้แต่ละต้นได้เติบโตและรับสารอาหารอย่างเต็มที่
    ไปจนถึงการไม่เร่งรีบเก็บเกี่ยวผลผลิต แต่เลือกที่จะรอให้ผลไม้โตเต็มที่
    เต็มทั้งรสชาติและคุณค่าทางสารอาหาร และสุดท้าย
    คือการใช้มือเก็บผลส้มแต่ละผลอย่างทนุถนอม ซึ่งเป็นตัวอย่างที่เห็นได้ชัด ของแนวทาง “4
    Cares 4 คุณค่า” ที่เรายึดมั่นเสมอ คือ “คัดพันธุ์ | เลือกแหล่ง | คัดผล | เลือกคน”
    หมายถึง ในผลไม้แต่ละประเภท เราเลือกพันธุ์ที่ดีที่สุด
    ปลูกในแหล่งที่ผลไม้ชอบและเติบโตได้ดีที่สุด เลือกเก็บผลที่พร้อมและเต็มคุณค่าที่สุด
    และทั้งหมดนี้ ทุกกระบวนการดูแลโดย “ครอบครัวมาลี” คือเกษตรกรชาวสวนผลไม้
    ที่ทุ่มเทความรู้และความรักให้กับผลไม้มากที่สุด แนวทาง “4 Cares 4 คุณค่า”
    เกิดขึ้นเพราะมาลีเห็นคุณค่าของผลไม้ทุกผลด้วยความชื่นชอบและเข้าใจในธุรกิจของผลไม้
    และได้ไปคลุกคลีทุกขั้นตอน ทำให้บริษัทฯ รู้ว่าวัตถุดิบมีความสำคัญอย่างมาก
    ครอบครัวเกษตรกรมาลีกว่า 5,000 ครอบครัว และบริษัท มาลีสามพราน จำกัด (มหาชน)
    จึงช่วยกันดูแลและใส่ใจผลไม้ทุกผล ในทุกขั้นตอนอย่างพิถีพิถันที่สุด เพื่อให้ผลไม้ทุกผล
    น้ำผลไม้ทุกกล่อง พร้อมดูแลผู้บริโภคด้วยคุณค่าที่เต็มเปี่ยมทุกที่ ทุกเวลา

-   Malee Healti Plus” ครั้งแรกของนวัตกรรมน้ำผลไม้
    ตลาดน้ำผลไม้ในปัจจุบันมีการเติบโตอย่างต่อเนื่อง
    โดยจะเห็นว่าผู้บริโภคหันมาใส่ใจดูแลสุขภาพตัวเองมากขึ้น ทำให้บริษัทฯ ได้ทำการค้นคว้า
    วิจัย และออกผลิตภัณฑ์ใหม่ เพื่อขยายฐานผู้บริโภคกลุ่มที่รักผิวโดยเฉพาะ ภายใต้ชื่อ มาลี
    เฮลติพลัส (Malee Healti Plus) 3 สูตร ได้แก่ สูตรอะเซโรล่าเชอร์รี่, สูตรส้มยูสุ
    และสูตรแบล็คเคอร์แรนท์
    โดยถือเป็นครั้งแรกของนวัตกรรมน้ำผลไม้ที่ผสมผสานสองคุณค่าของน้ำผลไม้ชั้นเลิศ
    ที่อุดมไปด้วยวิตามินซีสูงจากผลไม้ธรรมชาติทำให้ร่างกายดูดซึมได้ดีกว่าวิตามินซีสังเคราะห์ กับ
    น้ำแร่จากธรรมชาติที่ดีที่สุดของไทย
    โดยเป็นน้ำแร่ร้อนคุณภาพจากเทือกเขาหินแกรนิตแห่งเดียวของประเทศไทย
    มีแร่ธาตุที่ผิวต้องการมากถึง 19 ชนิด ซึ่งหารับประทานไม่ได้จากอาหารทั่วไป อาทิเช่น ซิลิก้า
    ที่มีส่วนช่วยในกระบวนการต่อต้านอนุมูลอิสระ และฟลูออไรด์
    ที่มีส่วนช่วยเสริมสร้างความแข็งแรงให้กระดูกและฟัน ทำให้ผิวดูชุ่มชื่นจากภายในสู่ภายนอก
    เสมือนดื่มความชุ่มชื่นให้ผิว ซึ่งเหมาะกับสาววัยทำงาน และเหล่านักศึกษา
    ที่ให้ความสำคัญต่อการดูแลผิวพรรณและสุขภาพเป็นพิเศษ ด้วยรสชาติที่ทั้งอร่อย
    และกลมกล่อมผนวกกับคุณค่าทางโภชนาการบำรุงผิว บริษัทฯ จึงคาดว่า มาลี เฮลติพลัส
    (Malee Healti Plus) ทั้ง 3 สูตร
    จะสร้างกระแสการดื่มน้ำผลไม้ผสมน้ำแร่ใหม่ในกลุ่มนักศึกษาและคนทำงาน
    ด้วยแบรนด์มาลีเป็นแบรนด์ไทยที่แข็งแกร่ง
    และผู้บริโภคเองก็มีความเชื่อถือและยอมรับในคุณภาพ นอกจากนี้ บริษัทฯ
    ยังได้มีการวางแผนกลยุทธ์ทางการตลาดเชิงรุก เพื่อสร้างการรับรู้
    และจดจำสินค้าให้แก่ผู้บริโภคอย่างรวดเร็ว มีการออกภาพยนตร์โฆษณาชุด
    “ดื่มความชุ่มชื่นให้ผิว...ตลอดวัน” เพื่อตอกย้ำคุณประโยชน์ของผลิตภัณฑ์
    ผนวกกับการสื่อสารอย่างครบวงจร เพื่อกระตุ้นการบริโภคในทุกรูปแบบ อาทิ
    การจัดทำโปรโมชั่น การจัดแจกผลิตภัณฑ์ทดลองชิม
    รวมถึงการใช้ส่วนผสมของสื่อโฆษณาที่เหมาะสม ทั้งสื่อทีวี สื่อวิทยุ สื่อโฆษณากลางแจ้ง
    สื่อออนไลน์ และโซเชียลมีเดีย (Social Media) เช่น เฟสบุ๊ค หรือ อินสตาแกรม
    เพื่อเข้าถึงกลุ่มเป้าหมายวัยรุ่น และวัยทำงาน โดยบริษัทได้วางแผนการจัดโรดโชว์ในชุมชน
    ออฟฟิศ มหาวิทยาลัย เพื่อแจกชิมสินค้าใหม่ ให้เกิดการทดลองสินค้า
    แนะนำประโยชน์ของสินค้า สร้างการรับรู้ในแบรนด์ และทำให้เกิดการซื้อในลำดับต่อมา มาลี
    เฮลติพลัส (Malee Healti Plus) 3 สูตรใหม่ (อะเซโรล่าเชอร์รี่, ส้มยูสุ
    และแบล็คเคอร์แรนท์) ไม่เพียงดื่มความสดชื่นที่หอม อร่อย แต่ยังได้ดื่มความชุ่มชื่นให้ผิว
    เปรียบเหมือนการดูแลผิวจากภายในสู่ภายนอกอย่างเป็นธรรมชาติที่สุดในกล่องเดียว

-   น้ำผลไม้ 100% ยูเอชที ตรามาลี วางจำหน่ายสินค้าใหม่ “น้ำส้มทรีโอ 100%” “น้ำลิ้นจี่
    100%” และ “ น้ำพีชผสมน้ำสตรอเบอร์รี่และน้ำผลไม้รวม 100% ”
    ซึ่งเป็นการกระตุ้นตลาดน้ำผลไม้ของมาลีให้เติบโตขึ้น โดยทั้ง 3
    รสชาติใหม่ได้รับการตอบรับเป็นอย่างดีจากผู้บริโภค

-   น้ำผักผสมน้ำผลไม้รวม 100% ตรา มาลี เวจจีส์ และน้ำนมข้าวโพด ตรามาลีไอคอร์น
    ร่วมเป็นหนึ่งในผู้สนับสนุนเทศกาลงานเจ เยาวราช ประจำปี 2556
    ซึ่งปีนี้จัดขึ้นภายใต้แคมเปญ “อิ่มบุญ รวมดวงใจ ถวายองค์ราชัน องค์ราชินี”
    เพื่อถวายเป็นพระราชกุศลแด่องค์สมเด็จพระเจ้าอยู่หัว
    และสมเด็จพระนางเจ้าพระบรมราชินีนาถ ให้ทรงมีพระพลานามัยที่แข็งแรง
    และเป็นมิ่งขวัญของปวงชนชาวไทยต่อไป โดยภายในงาน มาลีได้ร่วมการผัดหมี่
    “เส้นหมี่ทองคำ ราดหน้าทรงเครื่องเจ” ที่ถือเป็นอาหารไฮไลท์ของปี 2556 อีกทั้ง
    บริษัทฯยังเป็นส่วนหนึ่งในการสนับสนุนทางด้านอาหารและเครื่องดื่มให้แก่ชาวไทยเชื้อสายจีนร่วมถือศีลกินเจ
    10 วัน 10 คืน

-   น้ำผลไม้มาลีพาสเจอร์ไรส์ 100% วางจำหน่ายรสชาติใหม่ น้ำลิ้นจี่ 100% ขนาด 300 ม.ล.
    ในร้านเซเว่น อีเลฟเว่น ซึ่งเป็นการขยายช่องทางการจัดจำหน่ายของน้ำพาสเจอร์ไรส์ 100%
    ตรามาลี ให้เพิ่มมากขึ้น และครองส่วนแบ่งการตลาดสูงสุด ในช่องทางคอนวีเนี่ยนสโตร์ ในปี
    2556

-   น้ำแอปเปิ้ล 100% ตรามาลี ครองส่วนแบ่งทางการตลาดสูงสุด จากข้อมูล Nielsen
    ในรอบเดือนธันวาคม 2556 น้ำแอปเปิ้ล 100% ตรามาลี (Malee)
    มีส่วนครองตลาดสูงถึงร้อยละ 58 ซึ่งแสดงให้เห็นถึงความเชื่อมั่นของผู้บริโภคที่มีต่อสินค้ามาลี
    โดยบริษัทฯ เชื่อว่าจากการทุ่มเทในกระบวนการผลิต ตั้งแต่การคัดสรรวัตถุดิบ
    ไปจนถึงกรรมวิธีการผลิตสินค้าอย่างพิถีพิถัน ทำให้ได้น้ำแอปเปิ้ล 100% มาลี
    ที่มีรสชาติตรงใจผู้บริโภค และครองใจผู้บริโภคมาตลอดหลายปีที่ผ่านมา โดยบริษัทฯ
    ยังคงพัฒนา และสร้างสรรค์ผลิตภัณฑ์ใหม่ ที่ได้คุณภาพ
    และตอบโจทย์ความต้องการของกลุ่มผู้รักสุขภาพต่อไป เพราะมาลี คือ น้ำผลไม้ที่ห่วงใยคุณ

-   จัดแคมเปญร่วมกับ นิติพล คลีนิค และ บอดี้ เชฟ บริษัทฯ ได้จัดโปรโมชั่นร่วมกับ 2
    พันธมิตรทางธุรกิจ ได้แก่ นิติพลคลีนิค และบอดี้ เชฟ
    ที่ช่วยเสริมภาพลักษณ์ของแบรนด์ให้ดูหนุ่มสาวขึ้น และขยายฐานผู้บริโภคสู่คนรุ่นใหม่ไปพร้อมๆ
    กัน โดยทั้ง 2 แคมเปญ “Beauty within” และ “Blink & Bright”
    ได้รับการตอบรับจากผู้บริโภคหนุ่มสาวเป็นอย่างดี มีหนุ่มสาวผู้รักสุขภาพ
    ต้องการมีทั้งสุขภาพดีและผิวหน้ากระจ่างใส เพียงซื้อน้ำผลไม้ 100% ตรา มาลี ที่ร่วมรายการ
    สะสมใบเสร็จให้ครบตามเงื่อนไข รับฟรีชุดดูแลผิวพรรณ และสุขภาพ
    เพื่อให้มีสุขภาพกายและสุขภาพผิวดีอย่างแท้จริง

-   ผลไม้กระป๋องตรามาลี เปิดตัวผลิตภัณฑ์ใหม่ ลูกตาลผสมถั่วแดงในน้ำเชื่อมกลิ่นใบเตย
    ในรูปแบบบรรจุภัณฑ์แบบใหม่ ซองในถ้วย (Bag in Cup)
    จำหน่ายในร้านเซเว่นอีเลฟเว่นเท่านั้น เพื่อคงความเป็นแบรนด์ผลไม้กระป๋อง
    พรีเมี่ยมในใจผู้บริโภคอย่างต่อเนื่องมานานหลายสิบปี นอกจากนั้น
    ยังครองความเป็นผู้จัดจำหน่ายเพียงรายเดียวในเซเว่น อีเลฟเว่น ยาวนานถึง 8 ปีซ้อน
    และยังมีการใช้สื่อประชาสัมพันธ์ในทีวีเพื่อเพิ่มการใช้ผลไม้กระป๋องในเมนูคาวหวานต่างๆ
    นอกเหนือจากการใช้ไหว้ในเทศกาลต่างๆ เท่านั้น
    เพื่อกระตุ้นการบริโภคผลไม้กระป๋องตลอดทั้งปี

-   นมยูเอชทีและนมพาสเจอร์ไรส์ ตราฟาร์มโชคชัย ออกสินค้าใหม่ นมยูเอชทีรสช็อคโกแลตมอลล์
    ขนาด 200 มล. และนมพาสเจอร์ไรส์ รสกล้วย และรสกาแฟ ขนาด 200 มล.
    วางจำหน่ายทั่วประเทศ พร้อมทั้งเน้นกระจายสินค้าเพิ่มขึ้นในช่องทางใหม่ๆ เช่น โรงเรียน
    หรือ เอเย่นต์สินค้าพาสเจอร์ไรส์ และวางจำหน่ายผ่านแอมเวย์อีกด้วย

-   ครีมเทียมข้นหวาน ตราฟาร์มโชคชัย บริษัทฯ ได้ขยายไลน์สินค้าใหม่กลุ่มฟาร์มโชคชัย
    เน้นสินค้าที่เจาะตลาดฟู้ดเซอร์วิส สร้างการรับรู้ในแบรนด์ในกลุ่มผู้ประกอบการด้านอาหาร
    เพื่อตอบรับการเติบโตของตลาดฟู้ดเซอร์วิสในปี 2556

-   น้ำส้มวาเลนเซีย และน้ำแอปเปิ้ล 100% ตรามาลี ได้รับการคัดเลือกจากบริษัท การบินไทย
    จำกัด (มหาชน) สำหรับเสริฟบนเที่ยวบินระหว่างประเทศ เป็นเวลา 1 ปี ระหว่างวันที่ 1
    พ.ย.56 – 31 ต.ค.57

    ภาวะอุตสาหกรรมและแนวโน้มปี 2557

ส่งออก

กลุ่มธุรกิจน้ำผลไม้และผลไม้บรรจุกระป๋องปี 2556

บริษัทฯ ได้มีการปรับกลยุทธ์ในการขายส่งออกโดยเน้นการขายสินค้าแบรนด์มาลี
และนำเสนอผลิตภัณฑ์ใหม่ๆ ให้ตรงความต้องการของลูกค้าตลาดส่งออก
รวมทั้งเพิ่มช่องทางการจำหน่าย ส่งผลให้มูลค่าการส่งออกน้ำผลไม้มีการเติบโตจากปี 2555
กว่าร้อยละ 80 ซึ่งตลาดส่งออกต่างประเทศที่สำคัญในปัจจุบันได้แก่ประเทศฟิลิปปินน์,จีน,ฮ่องกง,

เกาหลี, ปากีสถาน โดยคิดเป็นสัดส่วน 70% ของยอดการส่งออกสินค้าตรามาลี

ส่วนมูลค่าการส่งออกผลไม้กระป๋องของบริษัทในปี 2556 ก็มีการเติบโตจากปีก่อนร้อยละ 10
ทั้งนี้มูลค่าการส่งออกผลไม้บรรจุกระป๋องของประเทศไทยปี 2556 ไม่รวมสับปะรดบรรจุกระป๋อง
เพิ่มขึ้นจากปี 2555 ร้อยละ 9 คิดเป็นมูลค่า 5,138 ล้านบาท
โดยมีตลาดหลักได้แก่ประเทศสหรัฐอเมริกา ญี่ปุ่น มาเลเซีย สิงค์โปร์และออสเตรเลียตามลำดับ
และการเติบโตดังกล่าวเป็นผลมาจากการฟื้นตัวของตลาดสหรัฐอเมริการเป็นหลัก

สำหรับแนวโน้มการส่งออกผลไม้กระป๋องของประเทศไทยในปีหน้านี้ยังมีโอกาสเติบโตสินค้าต่อเนื่องแต่จะมีผลกระทบจากการถูกตัดสิทธิ
GSP จากสหภาพยุโรปซึ่งจะมีผลบังคับใช้ตั้งแต่วันที่ 1 มกราคม 2558 เป็นต้นไป

ภายในประเทศ

กลุ่มธุรกิจน้ำผักและน้ำผลไม้

แนวโน้มการบริโภคเครื่องดื่มเพื่อสุขภาพจากผักและผลไม้
ก็ยังคงได้รับความนิยมอยู่อย่างต่อเนื่องมาหลายปี
ถึงแม้ว่ากระแสการบริโภคเครื่องดื่มเพื่อสุขภาพจะเปลี่ยนแปลงจากการดื่มเพื่อแก้ไขปัญหาสุขภาพ
เป็นการดื่มเพื่อปกป้องและป้องกันก่อนที่จะเกิดปัญหาสุขภาพในช่วงวัยนั้นๆเนื่องจากผู้บริโภคมีความรู้ความเข้าใจในเรื่องสารอาหาร
และเครื่องดื่มเพื่อสุขภาพมากขึ้น มีการค้นคว้าและศึกษาข้อมูลสินค้าเพื่อสุขภาพต่างๆ
เพื่อให้สามารถดูแลสุขภาพของตนเองได้อย่างถูกวิธี โดยเฉพาะเมื่อสังคมเข้าสู่วัยผู้สูงอายุ
ผู้บริโภคส่วนใหญ่จึงต้องเรียนรู้และเข้าใจที่จะดูแลสุขภาพ
และรู้ว่าต้องเลือกผลิตภัณฑ์แบบใดให้เหมาะกับตนเองมากที่สุด
อีกทั้งผู้บริโภคก็ตระหนักดีว่าไลฟ์สไตล์ของตนเอง มักเกี่ยวข้องกับอาหารหรือวิถีชีวิตที่บั่นทอนสุขภาพ
จึงต้องการมองหาผลิตภัณฑ์เพื่อบำรุงสุขภาพมาปรับสมดุล
อย่างไรก็ตามแนวโน้มการบริโภคเครื่องดื่มเพื่อสุขภาพจะเป็นโอกาสทางการตลาดของบริษัทฯ
แต่ก็เป็นอุปสรรคทางการแข่งขันเช่นกัน เพราะทำให้มีคู่แข่งขันรายใหม่ๆ
เข้ามาเล่นในตลาดนี้เพิ่มมากขึ้นทุกปี

[]ในปี 2556 ตลาดน้ำผลไม้พร้อมดื่มมีมูลค่าประมาณ1.2 หมื่นล้านบาท(12,016) หรือประมาณ
307.66 ล้านลิตร (307,655 พันลิตร) โดยแยกเป็นตลาดน้ำผลไม้คุณภาพดี ราคาสูง (Premium
Market) 4.46 พันล้านบาทหรือประมาณ 63.82 ล้านลิตร (63,818
พันลิตร)มีอัตราการเติบโตประมาณ 5% แบ่งเป็นตลาดยูเอชที 3.97 พันล้านบาท (3,971)
มีอัตราการเติบโต 4% มาลีครองส่วนแบ่งตลาด 24% และตลาดพาสเจอร์ไรส์ 0.48 พันล้านบาท
มีอัตราการเติบโตประมาณ 12% มาลีครองส่วนแบ่งตลาด 36% ตลาดน้ำผลไม้คุณภาพปานกลาง
ราคามาตรฐาน (Medium Market) 0.64 พันล้านบาท (635) หรือประมาณ 13.04 ล้านลิตร
(13,043 พันลิตร) ตลาดน้ำผลไม้ราคาประหยัด (Economy Market) มีมูลค่า 3.5 พันล้าน
(3,469) หรือประมาณ 126.43 ล้านลิตร (126,431พันลิตร) และตลาดน้ำผลไม้ราคาถูก
(Super Economy Market) 1.82 พันล้าน (1,819) หรือประมาณ 65.07 ล้านลิตร (65,066
พันลิตร) ที่เหลือเป็นตลาดย่อยอื่นๆ มีมูลค่า 1.6 พันล้านบาท (1,637) หรือประมาณ 39.3
ล้านลิตร (39,297 พันลิตร) และตลาดยังมีแนวโน้มเติบโตต่อไปได้อีกในอนาคต
เนื่องจากผู้บริโภคยังคงใส่ใจในสุขภาพ และแนวโน้มจะมีมากขึ้นทุกๆปี
รวมถึงการเข้ามาของแบรนด์น้ำผลไม้ใหม่ๆ จากทั้งในประเทศและต่างประเทศ
ก็ช่วยทำให้การแข่งขันในตลาดน้ำผลไม้คึกคักขึ้น และมีแนวโน้มการขยายตัวสูงขึ้นด้วย

[]

ในอดีตตลาดน้ำผลไม้พร้อมดื่มมีอัตราการเติบโตที่ดีมาอย่างต่อเนื่อง แต่ในปี 2556
จากปัจจัยการแข่งขันที่สูงของเครื่องดื่มในประเภทอื่นๆ เช่น
การจัดแข่งขันที่รุนแรงของตลาดชาเขียว การเข้ามาของผู้เล่นรายใหม่ในตลาดน้ำอัดลม
การเปิดตัวของแบรนด์ใหม่ในกลุ่มฟังชั่นนอลดริ้งค์ เป็นต้น
จึงส่งผลกระทบให้การเติบโตของตลาดน้ำผลไม้พร้อมดื่มชะลอตัวลงอยู่ที่ประมาณร้อยละ 2
(ที่มา:Nielsen, ธ.ค. 2556) แต่กระแสในเรื่องสุขภาพก็ยังไม่ลดน้อยลงไป มีแต่จะเพิ่มมากขึ้น
และจริงจังขึ้น และการเข้ามาของผู้เล่นรายใหม่ๆ ทั้งจากในประเทศหรือต่างประเทศ
ทำให้บริษัทเชื่อมั่นว่าตลาดน้ำผัก-ผลไม้พร้อมดื่มยังคงเป็นธุรกิจที่ยังสามารถขยายตัวอยู่ได้โดยที่บริษัทฯยังคงมุ่งเน้นการนำเสนอนวัตกรรมสินค้าใหม่ๆ
การจัดกิจกรรมทางการตลาดอย่างเต็มที่และต่อเนื่องเพื่อสร้างการเติบโตของยอดขายและส่วนแบ่งทางการตลาดให้เพิ่มมากขึ้น
โดยเฉพาะเน้นทำการตลาดในรสชาติที่สำคัญๆ ได้แก่ น้ำส้ม น้ำทับทิม น้ำองุ่นแดง และน้ำแอปเปิ้ล
ซึ่งทั้ง 4 รสชาตินี้ มีสัดส่วนยอดขายสูงกว่าร้อยละ 51 ของมูลค่าตลาดรวมของน้ำผลไม้พรีเมี่ยม
ยูเอชที โดยมาลีสามารถครองส่วนแบ่งตลาดน้ำแอปเปิ้ลสูงที่สุดถึงร้อยละ 58
ซึ่งแสดงให้เห็นถึงความเชื่อมั่นของผู้บริโภคที่มีต่อสินค้ามาลี และในปี 2557 ทางบริษัทฯ
มีแผนการขยายสู่รสชาติอื่นๆ ที่สำคัญและมีศักยภาพ เพื่อขยายส่วนแบ่งตลาดให้เพิ่มมากขึ้น
ด้วยกิจกรรมทางการตลาดที่ครบวงจร
พร้อมการวิจัยและพัฒนาอย่างต่อเนื่องเพื่อให้ได้รสชาติผลิตภัณฑ์มาลีที่ตรงใจผู้บริโภคมากที่สุด

โดยในปี 2556 ที่ผ่านมา ทางบริษัทฯได้มีปรับกลยุทธ์ทางการตลาดใหม่
เน้นการโปรโมทภาพลักษณ์ใหม่ของแบรนด์ รวมถึงการสื่อสารสโลแกนใหม่ Malee Fruit with
Care และ 4 ความห่วงใย (คัดพันธุ์ เลือกแหล่ง คัดผล เลือกคน)
ผ่านหนังโฆษณาชุดใหม่ของน้ำผลไม้ 100% ตรามาลี
ซึ่งถือเป็นแนวคิดทางการตลาดที่บริษัทเร่งผลักดัน
เพื่อให้ผู้บริโภคตระหนักถึงคุณค่าที่ซ่อนอยู่ในผลิตภัณฑ์น้ำผลไม้ 100% ตรามาลีทุกกล่อง
นอกจากนั้นยังมีการจัดแคมเปญร่วมกับบริษัทคู่ค้าต่างๆ เช่น ของสไปร์ซซี่ ดิสก์ บอดี้เชฟ หรือ
นิติพลคลีนิค
เพื่อเสริมภาพลักษณ์ของแบรนด์มาลีให้ดูทันสมัยขึ้นและขยายกลุ่มเป้าหมายใหม่ที่เป็นวัยรุ่นและคนรุ่นใหม่
ซึ่งเป็นกลุ่มเป้าหมายที่มาลีอาจยังครอบคลุมไม่ถึง ทางบริษัทฯ
ยังมีการแนะนำสินค้าใหม่ในกลุ่มน้ำผลไม้ 100% ระดับพรีเมี่ยม หลากหลายรสชาติ
เพื่อตอบสนองความต้องการของผู้บริโภค ได้แก่ น้ำส้มทรีโอ 100% , น้ำลิ้นจี่ 100%
และน้ำพีชผสมน้ำสตรอเบอร์รี่และน้ำองุ่นแดง 100% ซึ่งได้รับการตอบรับจากผู้บริโภคเป็นอย่างดี
นอกเหนือจากการใช้สื่อโฆษณาแล้ว ทางบริษัทยังมีการจัดกิจกรรมโรด์โชว์ตามเทศกาลต่างๆ
แจกชิมสินค้าใหม่ หรือส่งเสริมการขาย ณ จุดขาย เพื่อกระตุ้นการบริโภค ทดลองดื่ม
และขยายฐานผู้บริโภคใหม่ๆ ให้เพิ่มมากขึ้น อีกทั้งบริษัทยังได้เปิดตัวผลิตภัณฑ์นวัตกรรมใหม่
น้ำผลไม้ผสมน้ำแร่ธรรมชาติ มาลีเฮลติพลัส เพื่อเจาะกลุ่มผู้บริโภควัยรุ่นและวัยเริ่มทำงาน
เป็นการเพิ่มทางเลือกในการดื่มให้กับผู้บริโภคที่ใส่ใจรักสุขภาพ
ขณะเดียวกันก็คำนึงถึงความสวยงามของผิวพรรณ และมองหาสินค้าใหม่ๆ ที่รสชาติดีมีประโยชน์
ซึ่งเริ่มวางจำหน่ายตั้งแต่เดือนกันยายน 2556 เป็นต้นมา
มาลีเฮลติพลัสถือเป็นการขยายเช็กเม้นต์ใหม่ให้กับแบรนด์มาลี
ด้วยการวางตำแหน่งทางการตลาดอยู่ในตลาดน้ำผลไม้ราคาประหยัด (Economy Market)
แต่ภาพลักษณ์และวัตถุดิบที่เลือก ใช้กลับกลายเป็นสินค้าในกลุ่มพรีเมี่ยม
ซึ่งได้รับการตอบรับเป็นอย่างดีจากผู้บริโภค สามารถสร้างยอดขายในธุรกิจเครื่องดื่มของบริษัท
และเพิ่มส่วนแบ่งตลาดแบรนด์มาลีให้มากขึ้น

กลุ่มธุรกิจผลไม้กระป๋อง

ลักษณะเฉพาะตัวของอุตสาหกรรมผลไม้กระป๋อง

เนื่องจากปริมาณผลผลิตทางการเกษตรของสินค้าฤดูกาลที่มีอย่างจำกัดไม่เพียงพอต่อความต้องการบริโภคต่อเนื่องกันมาหลายปี
ทำให้ไม่สามารถสนองตอบความต้องการของผู้บริโภคทั้งภายในประเทศ
และต่างประเทศได้อย่างเต็มที่ ส่งผลให้ตลาดผลไม้กระป๋องพรีเมี่ยม ในปี 2556 ที่ผ่านมา
มูลค่าตลาดอยู่ที่ประมาณ 885 ล้านบาท มีอัตราการเติบโตที่ช้าลงอยู่ที่ประมาณ 2%
ลักษณะของธุรกิจผลไม้กระป๋องมีการแข่งขันที่ต่ำ มีคู่แข่งขันในตลาด

พรีเมี่ยมที่มีตราสินค้าเป็นที่ยอมรับเพียงไม่กี่ราย เนื่องด้วยธุรกิจการผลิตผลไม้กระป๋อง
ต้องใช้เงินลงทุนที่ค่อนข้างสูง ต้องมีความเชี่ยวชาญในการเลือกซื้อวัตถุดิบในการผลิต
ต้องมีแรงงานฝีมือในการคัดสรร ปอก คว้าน ผลไม้ ให้ได้คุณภาพ
ซึ่งจะต้องใช้บุคคลากรจำนวนมากที่มีความรู้ ความเชี่ยวชาญ และทักษะที่สูงในการดำเนินงาน
ประกอบกับฤดูกาลที่ไม่แน่นอน ซึ่งส่งผลต่อวัตถุดิบโดยตรง
จึงทำให้การเข้ามาแข่งขันในธุรกิจผลไม้กระป๋องของคู่แข่งขันรายใหม่ๆ เป็นไปได้ค่อนข้างยาก

แนวโน้มอุตสาหกรรม

ธุรกิจผลไม้กระป๋อง เป็นธุรกิจที่ต้องเกี่ยวข้องกับผลผลิตทางการเกษตร ซึ่งนั่นหมายถึง
หากปีการผลิตใดประสบปัญหาทางธรรมชาติ เช่น น้ำท่วม ภัยแห้ง ฤดูกาลผิดปกติ
หรือผลผลิตไม่ได้คุณภาพตามที่ต้องการ ก็จะส่งผลให้ปริมาณของผลิตผลของผลไม้นั้นๆ
ไม่ตรงตามความต้องการของตลาด
อีกทั้งเกษตรกรรุ่นใหม่ขาดการให้ความสำคัญในการปลูกผลไม้ฤดูกาล
ทำให้พื้นที่ในการปลูกผลไม้น้อยลงไปทุกปี นอกจากนี้ธุรกิจผลไม้กระป๋อง ยังมีส่วนประกอบที่สำคัญอยู่
2 ประการ คือ

1. กระป๋องที่ใช้บรรจุผลไม้ ซึ่งเป็นสิ่งสำคัญในการผลิต
ผู้ประกอบการมีอำนาจในการต่อรองราคากระป๋องได้น้อยมาก
เนื่องจากมีโรงงานผลิตกระป๋องเพียงไม่กี่รายในประเทศ
อีกทั้งลักษณะธุรกิจผลไม้บรรจุกระป๋องต้องใช้กระป๋องเหล็กในการบรรจุเท่านั้น
เพื่อรักษาคุณภาพของผลไม้ให้คงคุณภาพตลอด 2 ปี ดังนั้นหากต้นทุนแผ่นเหล็กมีการปรับราคาสูงขึ้น
ก็จะส่งผลกระทบต่อธุรกิจโดยตรง

2. ผลผลิตของผลไม้ สืบเนื่องจากสภาวะสิ่งแวดล้อมที่เปลี่ยนแปลงค่อนข้างมากในระยะเวลา 5
ปีที่ผ่านมา ทำให้ผลผลิตที่ได้คุณภาพของผลไม้ที่จะนำมาเป็นวัตถุดิบมีน้อยกว่าปริมาณที่ประมาณการณ์ไว้
ซึ่งส่งผลกระทบต่อธุรกิจผลไม้กระป๋องโดยตรง
ทำให้ผู้ประกอบการหลายรายเลือกที่จะผลิตผลไม้กระป๋อง เพียงพอต่อตลาด
ไม่เน้นการทำรายการส่งเสริมการขายเพื่อกระตุ้นตลาดมากนักหรือมองหาชนิดของผลไม้ใหม่ๆที่ไม่ต้องพึ่งพิงฤดูกาลมจนเกินไป

ภาวะการแข่งขัน

ตลาดผลไม้กระป๋อง แบ่งเป็น 3 ตลาดใหญ่ ๆ คือตลาด Premium, Medium, และ Economy

-   ตลาด Premium มีคู่แข่งหลัก 2 ราย คือ Malee ภายใต้การผลิตของ กลุ่ม บริษัท
    มาลีสามพราน จำกัด (มหาชน) และUFC ภายใต้การผลิตของกลุ่มบริษัท อาหารสากล จำกัด
    (มหาชน) ซึ่งในตลาดนี้จะไม่เน้นด้านราคาเป็นหลัก แต่จะเน้นในเรื่องของคุณภาพผลไม้
    บรรจุภัณฑ์ และการส่งเสริมการขายด้านอื่นๆ

-   ตลาด Medium มีหลากหลายแบรนด์ที่ให้ความสนใจในตลาดนี้ เนื่องจากคุณภาพสินค้าปานกลาง
    ราคาต่ำกว่า สินค้ากลุ่ม Premium เช่น นกพิราบ , ไทยเอดี , เฟริสช้อยส์
    และเฮ้าส์แบรนด์ ต่าง ๆ

-   ตลาด Economy ซึ่งเป็นตลาดที่มีหลายแบรนด์มาก อีกทั้งไม่เน้นในเรื่องคุณภาพของผลไม้
    แต่จะเน้นทางด้านราคาเป็นหลัก โดยจะทำราคาต่ำกว่าสินค้าในตลาด Medium เช่น
    ชาวสวน, ชาวดอย เป็นต้น

โดยภาพรวมการแข่งขันในปี 2556 ที่ผ่านมา จะไม่ค่อยรุนแรงนักในตลาดพรีเมี่ยม
เนื่องจากมีคู่แข่งขันเพียงไม่กี่ราย ส่วนใหญ่จะเน้นการส่งเสริการขาย ณ
จุดขายในช่วงเทศกาลต่างๆ เพื่อกระตุ้นการบริโภคเป็นระยะๆ อย่างไรก็ตาม
ยังคงต้องรักษาสมดุลของยอดขายและสต็อกให้เพียงพอจำหน่ายทั้งปี บริษัทมาลีฯ
ยังคงเดินหน้าเป็นผู้จัดจำหน่ายผลไม้กระป๋องแต่ผู้เดียวในเซเว่น อีเลฟเว่น และออกสินค้าใหม่
จำหน่ายเฉพาะที่เซเว่นอีเลฟเว่น เท่านั้น คือ ลูกตาลผสมถั่วแดงในน้ำเชื่อมกลิ่นใบเตย
ในบรรจุภัณฑ์ใหม่ ซองในถ้วย เพื่อให้ผู้บริโภคสามารถฉีกซอง เติมน้ำแข็ง และรับประทานได้ทันที
เพิ่มความสะดวกในการพกพา และรับประทาน นอกจากนี้
ทางมาลียังมีการประชาสัมพันธ์ผลิตภัณฑ์ผ่านรายการโทรทัศน์ เพื่อสร้างสรรเมนูคาวหวานใหม่ๆ
เพิ่มการบริโภคผลไม้กระป๋องให้หลากหลายขึ้น แทนการบริโภคตามเทศกาลไหว้เจ้า
หรือโต๊ะจีนเท่านั้น

ตำแหน่งของบริษัทในอุตสาหกรรม

ตลาดผลไม้กระป๋อง จะมีแบรนด์มาลีเป็นผู้นำตลาด และเป็นผู้กระตุ้นตลาดให้เติบโต ภายใต้การทำ
โปรโมชั่น ส่งเสริมการขายต่าง ๆ และการออกสินค้าใหม่เพื่อจับแนวโน้มการเติบโตของตลาด

ส่วนแบ่งทางการตลาด

1. Malee มีส่วนแบ่งการตลาดประมาณ 43% ผู้นำตลาดผลไม้กระป๋อง

2. UFC มีส่วนแบ่งการตลาดประมาณ 35%

3. เฟริสช้อยส์ มีส่วนแบ่งการตลาดประมาณ 8%

4. House brand มีส่วนแบ่งการตลาดประมาณ 7%

5. นกพิราบ มีส่วนแบ่งการตลาดประมาณ 4%

6. อื่นๆ มีส่วนแบ่งการตลาดประมาณ 3%

(ที่มา: Nielsen, ธ.ค. 56)

[]

กลุ่มธุรกิจเครื่องดื่มธัญพืช

ในปี 2556 ตลาดเครื่องดื่มธัญพืช มีขนาดประมาณ 2,300 ล้านบาท
มีขนาดไม่ใหญ่นักเมื่อเทียบกับขนาดตลาดเครื่องดื่มนมประเภทอื่นๆ
แต่แนวโน้มการขยายตัวของตลาดในปีที่ผ่านมาสูงถึง 17%
เนื่องจากกระแสการดูแลสุขภาพก็ยังได้รับการตอบรับค่อนข้างดีในกลุ่มผู้บริโภคโดยทั่วไป
อีกทั้งจำนวนคนที่แพ้นมวัว กระแสคนกินเจ หรือกินอาหารชีวจิต ก็เพิ่มมากขึ้น
และคู่แข่งที่อยู่ในตลาดเครื่องดื่มธัญพืชต่างก็ทยอยออกทั้งสินค้าใหม่
และทุ่มงบประมาณในการประชาสัมพันธ์ผลิตภัณฑ์ เพื่อกระตุ้นการบริโภคเครื่องดื่มธัญพืช
และในช่วงครึ่งปีหลังของปี 2556
ตลาดเครื่องดื่มธัญพืชมีปัจจัยหนุนจากฤดูกาลขายของสินค้าในเทศกาลสำคัญ อาทิ เทศกาลกินเจ
ก็ช่วยทำให้ตลาดเครื่องดื่มธัญพืช ยังคงรักษาการเติบโตได้ดีในปีที่ผ่านมา
ปัจจุบันคู่แข่งหลักในตลาดเครื่องดื่มธัญพืช ได้แก่ V-fit หรือ Profit เป็นต้น

บริษัท ฯ สามารถคงรักษาฐานยอดขายในปี 2556 เท่ากับปีก่อนหน้านี้
ไม่ลดน้อยลงดังเช่นปีที่ผ่านๆมา แต่การเติบโตยังไม่เด่นชัด
เนื่องจากผู้บริโภคมีทางเลือกในเรื่องเครื่องดื่มเพื่อสุขภาพที่หลากหลาย
ประกอบกับคู่แข่งขันมีสินค้าใหม่ออกสู่ตลาดอย่างต่อเนื่อง และในช่วงปลายปีที่ผ่านมา
อากาศหนาวเย็น ยาวนาน และมากกว่าปกติ
ทำให้ประสบปัญหาในเรื่องของการขาดแคลนวัตถุดิบข้าวโพดหวาน
ส่งผลต่อการจำหน่ายสินค้าได้อย่างเต็มความต้องการในช่วงปลายปี บริษัท ฯ
เล็งเห็นถึงความสำคัญของผลิตภัณฑ์ในกลุ่มนี้
และเห็นถึงกระแสความต้องการของผู้บริโภคที่สนใจในผลิตภัณฑ์ที่มีประโยชน์ในกลุ่มนี้มากขึ้นเรื่อยๆ
จึงมุ่งเน้นที่จะสรรหาแหล่งวัตถุดิบข้าวโพดหวานให้มากขึ้น มุ่งพัฒนาผลิตภัณฑ์ใหม่ๆ
ที่มีประโยชน์ต่อสุขภาพ เพื่อตอบสนองกระแสคนรักสุขภาพในตลาดเครื่องดื่มธัญพืช

กลุ่มธุรกิจนมยูเอชที และนมพาสเจอร์ไรส์

ในปี 2556 คู่แข่งขันในตลาดนมพร้อมดื่มต่างก็โหมการประชาสัมพันธ์ และจัดแคมเปญต่างๆ
เพื่อกระตุ้นการบริโภคนมของคนไทยให้เติบโต
ถึงแม้อัตราการบริโภคนมของคนไทยเฉลี่ยต่อคนต่อปีจะเพิ่มขึ้นทุกปี ล่าสุดอยู่ที่ 14 ลิตรต่อคนต่อปี
แต่ก็ถือว่าเป็นสัดส่วนที่น้อยมากเมื่อเทียบกับทั่วโลกที่มีอัตราการดื่มนมเฉลี่ย 100 ลิตรต่อคนต่อปี
ประเทศในเอเชียด้วยกันอย่างประเทศญี่ปุ่นก็มีอัตราการดื่มนมเฉลี่ย 76 ลิตรต่อคนต่อปี
ประเทศในเอเชียตะวันออกเฉียงใต้อยู่ที่ 60 ลิตรต่อคนต่อปี
หลายๆองค์กรจึงหันมากระตุ้นให้คนไทยดื่มนมเพื่อสุขภาพมากขึ้นโดยเน้นให้ความรู้
และกระตุ้นการสร้างนิสัยรักการดื่มนมในทุกเพศทุกวัย
ทำให้ประเทศไทยเป็นตลาดที่มีศักยภาพในการเติบโตสูงมากในเอเชีย
เนื่องจากการศึกษาที่สูงขึ้นและกระแสรักสุขภาพก็กระจายออกไปสู่ทุกชุมชน ทุกชั้นทางสังคมเช่นกัน
สำหรับตลาดนมของไทยมีมูลค่าประมาณ 50,000 ล้านบาท เติบโต 9%
และมีแนวโน้มการเติบโตอย่างต่อเนื่อง เนื่องมาจากแต่ละแบรนด์ในตลาด
พยายามเพิ่มความหลากหลายของรสชาติ มีการเปิดตัวของสินค้ากลุ่มนมพรีเมี่ยม
การขยายตัวของช่องทางการจำหน่าย และมุ่งเน้นกิจกรรมทางการตลาดเพิ่มมากขึ้น
รวมถึงการสื่อสารการตลาดแบบครบวงจร
ปัจจุบันคนไทยมีการใส่ใจให้ความสำคัญกับการดูแลรักษาสุขภาพของตนเอง
และมีการกระตุ้นการบริโภคนมทั้งจากภาครัฐและภาคเอกชน เช่น รัฐบาลมีนโยบายในการรณรงค์
ให้เด็กดื่มนมอย่างต่อเนื่อง เพื่อให้มีสุขภาพที่สมบูรณ์
และแข็งแรงเป็นทรัพยากรที่มีคุณภาพของประเทศ

ตลาดเครื่องดื่มประเภทนมพร้อมดื่ม เป็นตลาดที่ถูกควบคุมราคาโดยรัฐบาล
แบ่งออกได้หลากหลายประเภทตามวัตถุดิบที่ใช้ผลิต และกระบวนการผลิตหลักๆ คือ

-   นมพร้อมดื่มยูเอชที มีสัดส่วนของตลาดประมาณ 30% ของตลาดรวม (ที่มา:Nielsen,
    ธค. 2556) โดยรสจืดมีสัดส่วนการจำหน่ายสูงสุด และสามารถแบ่งตลาดออกได้เป็น
    นมยูเอชทีสำหรับครอบครัว สำหรับผู้ใหญ่ และสำหรับเด็ก มีการเติบโตอย่างต่อเนื่องที่ 9%

-   นมพาสเจอร์ไรส์ มีสัดส่วนของตลาดประมาณ 14% ของตลาดรวม (ที่มา:Nielsen,
    ธค. 2556) และเติบโตที่ 20%

ในปี 2556 ที่ผ่านมา สภาพการแข่งขันในตลาดนมพร้อมดื่มค่อนข้างรุนแรง
ด้วยการกระตุ้นการบริโภคนมพร้อมดื่มให้เพิ่มมากขึ้น
ซึ่งเป็นหนทางหนึ่งในการขยายตลาดนมพร้อมดื่มให้เติบโต
และเพื่อความได้เปรียบในต้นทุนการผลิตจากการผลิตปริมาณมาก (Economy of Scale)
มีการโฆษณาประชาสัมพันธ์อย่างต่อเนื่องด้วยการใช้พรีเซ็นเตอร์ที่มีชื่อเสียง ปรับปรุงบรรจุภัณฑ์ใหม่
ซื้อดิสเพลย์ต่างๆ ตามห้าง และจัดรายการส่งเสริมการขายลดราคาอย่างต่อเนื่อง
เพื่อรักษาความเป็นผู้นำตลาดและส่วนแบ่งทางการตลาดไว้
จึงส่งผลกระทบต่อความสามารถในการแข่งขันของแบรนด์เล็กๆในตลาด
ที่ต้องจำหน่ายตามราคากำหนดของรัฐ และแบกภาระต้นทุนน้ำนมดิบที่สูง แต่อย่างไรก็ตามในปี 2556
บริษัทปรับกลยุทธ์ทางการตลาดใหม่ เน้นการเติบโตในร้านค้าท้องถิ่น
และเน้นการกระจายสินค้าสู่ร้านค้าขนาดเล็กที่มีค่าใช้จ่ายทางการขายที่ต่ำกว่าเพื่อเพิ่มการบริโภคและเป็นอีกหนึ่งทางเลือกในการบริโภค
ด้วยรสชาติที่ดี ผลิตจากนมโคแท้ 100% และราคาแข่งขันได้ รวมถึงออกสินค้าใหม่
นมยูเอชทีรสช็อคโกแลตมอลล์ ขนาด 200 ม.ล. และนมพาสเจอร์ไรส์ รสกล้วย และรสกาแฟ
ขนาด 200 ม.ล. วางจำหน่ายทั่วประเทศ เพื่อเพิ่มความหลากหลายให้กับสินค้า
เจาะกลุ่มผู้บริโภครายใหม่ๆ และกระตุ้นการบริโภคนมให้เพิ่มมากขึ้น
รวมทั้งเป็นนมยูเอชทีเพียงแบรนด์เดียวที่ได้จำหน่ายในแอมเวย์อีกด้วย
ซึ่งช่วยยกระดับภาพลักษณ์ของแบรนด์ให้พรีเมี่ยมขึ้น นอกจากนั้นบริษัทฯ
ยังมุ่งเน้นกระจายสินค้าให้หาซื้อได้ง่ายขึ้น เน้นการขยายช่องทางการจัดจำหน่าย ของนมยูเอชที
และนมพาสเจอร์ไรส์ในช่องทางใหม่ๆ เช่น โรงเรียน หรือ เอเย่นต์พาสเจอร์ไรส์
เพื่อให้เข้าถึงกลุ่มผู้บริโภคโดยตรง
และใช้กลยุทธ์การพัฒนาตลาดไปยังกลุ่มธุรกิจที่ใช้ผลิตภัณฑ์นมสดพาสเจอร์ไรส์เป็นวัตถุดิบในการผลิตสินค้า
โดยในปี 2557 ทางบริษัท ได้ตั้งเป้าหมายการเติบโตทั้งนมยูเอชทีและนมพาสเจอร์ไรส์
ตราฟาร์มโชคชัย ด้วยการขยายฐานผู้บริโภค นำเสนอรสชาติใหม่ๆ
สนองตอบความต้องการของผู้บริโภคกลุ่มใหม่ๆ เพิ่มปริมาณและความถี่ในการบริโภค
เพิ่มช่องทางการจัดจำหน่าย ปรับแบบดีไซน์ฉลากให้ดูทันสมัยมากยิ่งขึ้น
รวมถึงพัฒนาผลิตภัณฑ์นมยูเอชทีและพาสเจอร์ไรส์ชนิดใหม่
ที่ตอบสนองความต้องการของผู้บริโภคและไม่เป็นสินค้าควบคุมราคาโดยรัฐ
ซึ่งทำให้สามารถปรับราคาจำหน่ายได้ตามกลไกของตลาด และตามต้นทุนของสินค้า

การเปลี่ยนแปลงที่สำคัญในปี 2556 และ การทิศทางการการเติบโตในปี 25557

กว่าหลายทศวรรษที่บริษัทมาลีสามพราน เติบโตโดยการพึ่งพิงผลิตผลทางการเกษตร เช่น
ผลไม้ฤดูกาล ได้แก่ เงาะ ลิ้นจี่ ลำไย เป็นต้น
ทำให้เมื่อมีความผันผวนของผลิตผลทางการเกษตรในแต่ละปี
ก็ส่งผลกระทบต่อการดำเนินธุรกิจของบริษัท ตั้งแต่ปี 2553 ที่ผ่านมา
บริษัทฯจึงได้เริ่มปรับนโยบายทางธุรกิจมุ่งเน้นการทำตลาดธุรกิจเครื่องดื่ม ทั้งจากน้ำผลไม้
และเครื่องดื่มอื่นๆ เพื่อสุขภาพเป็นสำคัญ แทนที่การทำตลาดธุรกิจแปรรูปผลไม้
เพื่อให้บริษัทสามารถเติบโตได้อย่างยั่งยืน กำหนดทิศทางการเติบโตได้ชัดเจน ไม่พึ่งพิงฤดูกาลหรือ
ปริมาณวัตถุดิบผลไม้สดมากเกินไป โดยธุรกิจเครื่องดื่มเพื่อสุขภาพที่บริษัทให้ความสำคัญนี้
เพื่อสนองตอบความต้องการของผู้บริโภคเป็นสำคัญ ทั้งในแง่ไลฟ์สไตล์ของกลุ่มเป้าหมาย
หรือแนวโน้มการเติบโตของตลาด
เพื่อให้ผลิตภัณฑ์ภายใต้แบรนด์มาลีเป็นที่ต้องการของผู้บริโภคทุกเพศ ทุกวัย ทุกอาชีพ
สามารถบริโภคได้ทุกโอกาส สำหรับตลอดทั้งวัน หรือตลอดทั้งปี เพราะบริษัทฯ
ตระหนักดีว่าผู้บริโภคแต่ละเพศ แต่ละวัย และแต่ละอาชีพ มีความต้องการผลิตภัณฑ์ที่แตกต่างกัน

บริษัท มาลีสามพราน จำกัด (มหาชน) ผู้ผลิตและจัดจำหน่ายผลิตภัณฑ์ทั้งภายในประเทศ
และต่างประเทศจำแนกธุรกิจหลักออกเป็น

1.  ธุรกิจตราสินค้าของบริษัท มาลีสามพราน จำกัด (มหาชน)

1.  ธุรกิจพัฒนาผลิตภัณฑ์ตามสัญญา และรับจ้างผลิต

เพื่อรองรับการเติบโตของธุรกิจเครื่องดื่มทั้งในปัจจุบันและอนาคต ทางบริษัทฯ
จึงได้มีการวางแผนการขยายกำลังการผลิต เพื่อตอบสนองความต้องการของตลาด
ทั้งความต้องการผลิตภัณฑ์ในหลากหลายรูปแบบ หลากหลายรสชาติ หลากหลายขนาดบรรจุ
มีการลงทุนติดตั้งเครื่องจักรใหม่เพิ่มเติม
เพื่อเพิ่มกำลังการผลิตให้เพียงพอต่อการจำหน่ายทั้งภายในประเทศและต่างประเทศและทั้งในช่วงของการทำรายการส่งเสริมการขายเพื่อเป็นการรองรับลูกค้ารายใหม่ๆ
ทั้งจากในประเทศและต่างประเทศ
มาลีเป็นบริษัทหนึ่งเดียวในประเทศไทยที่มีเครื่องจักรเพื่อผลิตผลิตภัณฑ์ทั้งแบบขวด กระป๋อง
และกล่องยูเอชที

ในปี 2557 เป็นต้นไป ทางบริษัทฯได้วางกลยุทธทางการตลาดในส่วนของตราสินค้าของบริษัทฯ
มุ่งเน้นพัฒนาผลิตภัณฑ์ที่เหมาะสมสำหรับเฉพาะกลุ่ม
สามารถสร้างความพึงพอใจสูงสุดให้กับผู้บริโภคในกลุ่มนั้นๆ ได้อย่างแท้จริง
มีการวางโครงสร้างของผลิตภัณฑ์ภายใต้แบรนด์มาลี และซับแบรนด์มาลี ให้ชัดเจนขึ้น ว่าแบรนด์นั้นๆ
พัฒนาขึ้นสำหรับกลุ่มใด เพศใด วัยใด เพื่อให้คุณประโยชน์ของแบรนด์นั้นๆ
ตรงตามความต้องการของผู้บริโภคเฉพาะกลุ่มสูงสุด

จากการเปลี่ยนแปลงธุรกิจหลักของบริษัทฯ
จากธุรกิจแปรรูปผลไม้กระป๋องสู่ธุรกิจเครื่องดื่มเพื่อสุขภาพ
และเพื่อให้สโลแกนของบริษัทเป็นไปในทิศทางเดียวกับธุรกิจหลัก บริษัทฯ
จึงได้มีการปรับสโลแกนของมาลีใหม่ จาก “Malee The Fruit
Expert”“มาลี...ผู้เชี่ยวชาญในเรื่องผลไม้” เป็นสโลแกนใหม่ “Malee Fruit with
Care”“มาลี...ผลไม้ที่ห่วงใยคุณ”ซึ่งหมายถึงความห่วงใยของเราที่อยู่ในผลิตภัณฑ์มาลีทุกหยด
และความห่วงใยนี้ก็ถูกส่งต่อไปยังผู้บริโภคทุกคนที่ให้มาลีเป็นส่วนหนึ่งในการดูแลสุขภาพของตนเองและคนที่เขาห่วงใยเพื่อให้ผู้บริโภคได้รับคุณค่าที่ดีทีสุดจากธรรมชาติทั้งรสชาติที่แสนอร่อย
และคุณประโยชน์ที่เต็มเปี่ยม มาลีใส่ใจ
พิถีพิถันและให้ความสำคัญกับทุกกระบวนการในการผลิตน้ำผลไม้
ตั้งแต่ขั้นตอนการคัดเลือกสายพันธุ์ผลไม้ต่างๆ การปลูก การดูแล การเก็บ ไปจนถึงบรรจุลงกล่อง
เป็นการตอกย้ำภาพลักษณ์ความห่วงใยที่มาลีมีในทุกขั้นตอนการผลิต เพื่อให้ได้ผลิตภัณฑ์ที่ดีมีคุณภาพ
และช่วยดูแลสุขภาพที่ดีของผู้บริโภคทุกคน
ซึ่งจะเป็นภาพลักษณ์ความห่วงใยที่บริษัทจะมุ่งเน้นอย่างต่อเนื่องจากปี 2555เป็นต้นมา

2.3 การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์

การผลิต

จำนวนโรงงาน 2 โรงงาน

1. เลขที่ 26/1 ถนนทางเข้าอำเภอสามพราน ต. ยายชา อ. สามพราน จ. นครปฐม

เนื้อที่รวม 32 ไร่ 2 งาน 38 ตารางวา

  วัตถุประสงค์: เพื่อผลิตผลไม้บรรจุกระป๋อง, น้ำผลไม้, น้ำผักผลไม้และเครื่องดื่มบรรจุกระป๋อง,
  กล่อง UHT และขวด PET น้ำสับปะรดเข้มข้น

2. เลขที่ 110 ถนน รพช. บ้านแพง-ท่าลาด หมู่ที่ 9 ต. บ้านแพง อ. บ้านแพง จ.นครพนม

เนื้อที่รวม 190 ไร่ 81 ตารางวา

วัตถุประสงค์ : เพื่อผลิตข้าวโพดหวานบรรจุกระป๋อง

กำลังการผลิต (ต่อปี)

+----------------------------------------------------+-----------------+
| ประเภทผลิตภัณฑ์                                       | กำลังการผลิต      |
|                                                    |                 |
|                                                    | ปี 2556          |
+----------------------------------------------------+-----------------+
| ผักผลไม้กระป๋อง ข้าวโพดหวานกระป๋อง                      | 5,400,000       |
|                                                    |                 |
|   (กำลังการผลิตเต็มที่ – หีบ)                            |                 |
+----------------------------------------------------+-----------------+
| (2) เครื่องดื่มบรรจุกระป๋องและกล่อง                       | 300,000,000     |
|                                                    |                 |
|  (กำลังการผลิต – ลิตร)                                |                 |
+----------------------------------------------------+-----------------+
| (3) น้ำสับปะรดเข้มข้น                                  | 8,000           |
|                                                    |                 |
|   (กำลังการผลิตเต็มที่ – เมตริกตัน)                       |                 |
+----------------------------------------------------+-----------------+

ผลกระทบต่อสิ่งแวดล้อม

บริษัทฯตระหนักถึงความสำคัญของสิ่งแวดล้อม โดยมีระบบบำบัดน้ำเสียขนาดใหญ่ที่มีประสิทธิภาพ และ
ได้รับรางวัลโรงงานดีเด่นด้านสิ่งแวดล้อมประจำปี 2537, 2538 และ 2540
รวมทั้งรางวัลโรงงานพิทักษ์สิ่งแวดล้อมทางน้ำดีเด่นประจำปี 2537 อีกด้วย

-   รางวัลชนะเลิศ Thailand Energy Awards 2551 จาก กระทรวงพลังงาน
    ประเภทโครงการพลังงานหมุนเวียนที่ไม่เชื่อมโยงกับระบบสายส่งไฟฟ้า (Off-Grid)
    ของกรมพัฒนาพลังงานทดแทนและอนุรักษ์พลังาน (พพ.) กระทรวงพลังงาน
    จากโครงการการพัฒนาระบบก๊าซชีวภาพแบบ UASB (Pond Type)
    ซึ่งผลิตจากกระบวนการน้ำเสียและเศษพืชผลเกษตร ช่วยประหยัดค่าพลังงานไฟฟ้า
    และค่าพลังงานจากน้ำมันเตา ได้รับเกียรติจากท่านรัฐมนตรีว่าการกระทรวงพลังงาน
    เป็นประธานมอบรางวัล ณ สถาบันวิจัยจุฬาภรณ์ ในปีเดียวกันบริษัทก็ได้รับรางวัลรองชนะเลิศ
    Asean Energy Awards 2551 อีก

-   รางวัลยอดเยี่ยมประเภทอาหารจากพืช จากกรมโรงงานอุตสาหกรรม
    ในการเข้าร่วมโครงการที่เพิ่มคุณค่าและพัฒนาเทคโนโลยีการจัดการของเสียภายในโรงงานอุตสาหกรรมอาหารจากพืช
    ประจำปี 2554

3. ปัจจัยความเสี่ยง

3.1. ความเสี่ยงจากการขาดแคลนวัตถุดิบ

  ปัจจุบันสภาพภูมิอากาศของโลกและของประเทศไทยเปลี่ยนแปลงผันผวนไปจากเดิมมาก
  ทำให้ผลผลิตที่ใช้เป็นวัตถุดิบหลากหลายชนิดมีปริมาณไม่แน่นอน
  และมีความเสี่ยงในเรื่องราคาที่ผันผวนไม่แน่นอนของวัตถุดิบในแต่ละปี บริษัทฯ
  ได้มีการวางแผนการจัดการล่วงหน้าเพื่อให้ได้วัตถุดิบในปริมาณที่เพียงพอกับความต้องการใช้และได้ราคาที่เหมาะสม
  ไม่ว่าจะเป็นการหาแหล่งวัตถุดิบใหม่ๆ ที่มีคุณภาพดีเพิ่มขึ้น การสั่งซื้อสินค้าล่วงหน้า การทำ
  Contract Farming ฯลฯ

  3.2. ความเสี่ยงจากคู่แข่งขันในตลาด

  คู่แข่งหลายรายมีเงินทุนมากกว่า มีสายป่านเงินสนับสนุนจากบริษัทร่วมทุนในต่างประเทศ หรือ
  มีความสามารถทางเทคโนโลยีการผลิต หรือศูนย์วิจัยและพัฒนาผลิตภัณฑ์ที่ทันสมัยกว่า
  กระทบความสามารถในการแข่งขันของบริษัทฯ บริษัทฯ
  มีนโยบายแข่งขันทางด้านคุณภาพสินค้าและการสร้างภาพลักษณ์ ในรูปแบบการโฆษณา
  ประชาสัมพันธ์ และการจัดกิจกรรมการตลาดรูปแบบต่างๆ โดยไม่เน้นการตัดราคา ทั้งนี้
  เพื่อทำให้ผลิตภัณฑ์และการบริการของบริษัทมีคุณภาพ และภาพลักษณ์ที่ดี
  จึงเลือกมุ่งเน้นการทำธุรกิจในกลุ่มสินค้าที่ให้ผลตอบแทนต่อการลงทุนที่คุ้มค่ากว่า
  ให้ผลกำไรมากกว่า เน้นการจัดกิจกรรมที่ส่งผลต่อยอดขาย ทำการกระจายสินค้าให้ทั่วถึง
  เพื่อสนองตอบความต้องการของผู้บริโภคอย่างทั่วถึงและตลอดเวลา

  3.3. ความเสี่ยง "ระบบห้างค้าปลีกสมัยใหม่"

  กลุ่มซุปเปอร์มาร์เก็ต ดิสเคาน์สโตร์ และคอนวีเนี่ยนสโตร์ ที่จัดอยู่ในกลุ่มห้างค้าปลีกสมัยใหม่
  มีค่าใช้จ่ายในการขายสูง และมีอำนาจต่อรองเพิ่มขึ้นเรื่อยๆ
  ส่งผลให้บริษัทคู่ค้าต้องรับภาระค่าใช้จ่ายที่เพิ่มขึ้นจากการเรียกร้องส่วนลดการค้าที่สูงขึ้นของห้าง
  บริษัทจึงมีการกำหนดแผนงานเพื่อสร้างความสมดุลของสัดส่วนการขายระหว่างช่องทางการค้าปลีกสมัยใหม่และการค้าปลีกแบบดั้งเดิม
  (Traditional Trade) ให้เกิดความเหมาะสม
  เพื่อรักษาฐานอำนาจการต่อรองไว้และไม่พึ่งพิงการเติบโตจากห้างค้าปลีกสมัยใหม่มากเกินไปรวมทั้งควบคุมดูแลกาบริหารการใช้จ่ายในแต่ละช่องทางให้เกิดประสิทธิภาพสูงสุด

  3.4. ความเสี่ยงจากการพึ่งพิงลูกค้ารับจ้างผลิต

  บริษัทฯ มีการทำธุรกิจบริการรับจ้างผลิตสินค้ามากว่า 20 ปี
  มีการวางแผนการดำเนินงานและการกระจายความเสี่ยงด้วยการกระจายทั้งตัวลูกค้าและผลิตภัณฑ์
  เพื่อสร้างความสมดุลของรายได้และความมั่นคง ปัจจุบันมีลูกค้ารับจ้างผลิตในมือร่วม 10 ราย
  กระจายไปในผลิตภัณฑ์หลายชนิด ได้แก่ ชา กาแฟ น้ำผลไม้ เครื่องดื่มชนิดต่างๆ
  ตลอดจนผลไม้กระป๋อง โดยบริษัทฯจะให้บริการแก่ลูกค้าหลากหลายรูปแบบตามที่ลูกค้าต้องการ
  ตั้งแต่การพัฒนาสูตร กระบวนการผลิต จนพัฒนาสินค้าจำหน่ายได้
  มีการร่วมหารือแนวทางการดำเนินงานกับคู่ค้าตลอดเวลา
  เพื่อให้มีเป้าหมายและประโยชน์ร่วมกันอย่างชัดเจนในระยะยาว มีความเชื่อมั่น
  และความไว้วางใจในคุณภาพของสินค้า
  ประกอบกับการประสานงานอย่างใกล้ชิดระหว่างบริษัทและคู่ค้าในการพัฒนาสินค้าใหม่ๆอยู่ตลอดเวลา
  ทำให้โอกาสที่บริษัทจะสูญเสียคู่ค้าจากการยกเลิก หรือไม่ต่ออายุสัญญาน้อยลง
  รวมทั้งสามารถเจรจาเพื่อให้ได้รับอัตราผลตอบแทนที่เหมาะสม

  3.5. ความเสี่ยงจากการเปิดเขตประชาคมอาเชียน (AEC)

  จุดมุ่งหมายหลักของประชาคมเศรษฐกิจอาเซียน คือ
  การนําอาเซียนไปสู่การเป็นตลาดและฐานการผลิตร่วมกัน (Single Market and
  Production Base) ซึ่งหมายถึงการทําให้เกิดการเคลื่อนย้ายอย่างเสรี ใน 5 สาขา
  ประกอบด้วย สินค้า บริการ การลงทุน แรงงานฝีมือ และเงินทุน
  โดยการเปิดเสรีดังกล่าวมีทั้งผู้ที่ได้ประโยชน์
  และเสียประโยชน์มากน้อยแตกต่างกันตามศักยภาพของผู้ประกอบการในแต่ละประเทศ เช่น
  สินค้าและบริการของประเทศอาเซียนอื่นเข้าสู่ตลาดไทยได้โดยไม่มีภาระภาษี
  ทําให้ผู้ประกอบการไทยต้องแข่งขันมากขึ้น ฯลฯ ในส่วนของบริษัทฯ ก็มีแนวทางในปรับตัว
  หันมาแข่งขันด้านคุณภาพแทนการแข่งขันด้านราคา โดยใช้ความคิดสร้างสรรค์และนวัตกรรม
  (Creativity & Innovation)
  ผลิตสินค้าให้สอดคล้องกับความต้องการของผู้บริโภคทั้งในประเทศและต่างประเทศ
  การปรับปรุงประสิทธิภาพการผลิต ทั้งในด้านแรงงาน เทคโนโลยี และระบบโลจิสติกส์
  เพื่อให้ต้นทุนด้านโลจิสติกส์ถูกลงและมีประสิทธิภาพมากขึ้น
  การจัดหาวัตถุดิบราคาถูกและมีคุณภาพดีในภูมิภาค นอกจากนั้น การเปิดเสรีด้านการลงทุน
  ก็จะเป็นโอกาสของบริษัทฯ ในการขยายฐานการผลิตหรือย้ายฐานการผลิตไปยังประเทศอื่นๆ
  ในอาเซียนที่มีทรัพยากรอุดมสมบูรณ์ เพื่อรักษาขีดความสามารถในการแข่งขัน
  เราต้องเรียนรู้คู่แู่ข่ง ลดต้นทุน เร่งเสริมจุดแข็ง และ ลดจุดอ่อน

  3.6. ความเสี่ยงจากอัตราแลกเปลี่ยน

  เนื่องจากผลกระทบของภาวะเศรษฐกิจของโลกทำให้อัตราแลกเปลี่ยนผันผวนมาก
  เพื่อลดความเสี่ยงของอัตราแลกเปลี่ยน
  บริษัทฯได้บริหารความเสี่ยงโดยการควบคุมปริมาณการขายสินค้าล่วงหน้า
  มีการทำสัญญาซื้ออัตราแลกเปลี่ยนล่วงหน้าไว้บางส่วน
  มีการวางแผนใช้เงินสกุลต่างประเทศที่ได้จากการส่งออกไปชำระค่าวัตถุดิบและวัสดุหีบห่อที่ต้องนำเข้าจากต่างประเทศ
  (Natural Hedge) นอกจากนี้ การส่งออกของบริษัทฯ
  ได้เจรจาขายเป็นเงินสกุลไทยบาทเป็นส่วนใหญ่

4). ทรัพย์สินที่ใช้ในการประกอบธุรกิจ

สินทรัพย์ของบริษัทและบริษัทย่อย

  ------------------------------------------- --------------- --------------
  ประเภท / ลักษณะทรัพย์สิน                        ลักษณะกรรมสิทธิ์    มูลค่า(ล้านบาท)

  1. ที่ดิน พร้อมสิ่งปลูกสร้าง                        เป็นเจ้าของ       345.9

  2. เครื่องจักรและอุปกรณ์                         เป็นเจ้าของ       550.1

  3. อื่นๆ (ยานพาหนะ อุปกรณ์สำนักงาน               เป็นเจ้าของ       250.6
  และงานระหว่างก่อสร้าง)                                         
  ------------------------------------------- --------------- --------------

หมายเหตุ :

1. ที่ดิน อาคารและเครื่องจักร
ส่วนใหญ่ได้จำนองกับสถาบันการเงินเพื่อค้ำประกันวงเงินสินเชื่อของบริษัทฯ

2.ในเดือนธันวาคม 2552 บริษัทและบริษัทย่อยได้ให้ผู้ประเมินราคาอิสระทำการประเมินราคาที่ดิน
อาคารและเครื่องจักรใหม่ ภายใต้หลักเกณฑ์ที่ระบุไว้ในนโยบายบัญชีเกี่ยวกับการตีราคาใหม่
โดยฝ่ายบริหารมีเหตุผลในการเลือกนโยบายบัญชีดังกล่าวว่า
อาคารและเครื่องจักรของบริษัทและบริษัทย่อยได้ใช้งานมานานและส่วนใหญ่ได้ตัดค่าเสื่อมราคาหมดแล้วแต่ยังมีมูลค่าการใช้งานในปัจจุบันเนื่องจากบริษัทและบริษัทย่อยมีการบำรุงรักษาปรับปรุงอาคารและเครื่องจักรอย่างสม่ำเสมอ
จึงทำให้ราคาตามบัญชีของอาคารและเครื่องจักรมิได้สะท้อนมูลค่าการใช้งานจริงในปัจจุบัน ดังนั้น
การตีราคาใหม่จึงทำให้อาคารและเครื่องจักรแสดงราคาที่เหมาะสม

3. ปี 2556 บริษัทได้มีการลงทุนเพิ่มทั้งในสิ่งปลูกสร้างและเครื่องจักรอุปกรณ์ เป็นจำนวน 148.2
ล้านบาทเพื่อขยายกำลังการผลิตรองรับการเติบโตของยอดขายและลูกค้าใหม่

ที่ดิน - รอการพัฒนาในอนาคต

ที่ดินรอการพัฒนาประกอบด้วยที่ดิน ดังต่อไปนี้

  ที่ดินตั้งอยู่ที่อำเภอบ้านม่วงจังหวัดสกลนคร จำนวน 1,010 ไร่ 1 งาน 36 ตารางวา
  มีมูลค่าสุทธิเท่ากับ 22.5 ล้านบาท ที่ดินบางส่วนของผืนดังกล่าว
  บริษัทได้ใช้เป็นพื้นที่สำหรับการปลูกข้าวโพด เพื่อใช้เป็นวัตถุดิบในการผลิตสินค้าของบริษัท
  ในไตรมาสที่ 3 บริษัทได้จำหน่าย ที่ดินดังกล่าว ได้กำไรจากการจำหน่าย 10.7 ล้านบาท

ทรัพย์สินที่ไม่มีตัวตน

-   ทรัพย์สินที่ไม่มีตัวตนที่สำคัญ ได้แก่ เครื่องหมายการค้าของบริษัท เช่น “MALEE” “FARMER”
    และ “FIRST CHOICE” ซึ่งได้จดทะเบียนทั้งในและต่างประเทศ

-   ทรัพย์สินที่ไม่มีตัวตนตามงบการเงิน ณ 31 ธันวาคม 2556 ได้แก่
    โปรแกรมที่อยู่ระหว่างการพัฒนา

    นโยบายการลงทุนในบริษัทย่อยและบริษัทร่วม

1.  บริษัทได้ลงทุนในหุ้นสามัญของบริษัท มาลี เอ็นเตอร์ไพรส์ จำกัดในอัตราร้อยละ 99.99
    ของทุนจดทะเบียน เป็นจำนวนเงิน 100 ล้านบาท จำนวน 10,000,000 หุ้น หุ้นละ 10 บาท
    บริษัท มาลี เอ็นเตอร์ไพรส์ จำกัด บริษัทดำเนินธุรกิจหลักในการจำหน่ายผลไม้กระป๋อง
    น้ำผลไม้และเครื่องดื่มบรรจุพร้อมดื่ม

2.  บริษัทได้ลงทุนในหุ้นสามัญของบริษัท อะกริ ซอล จำกัด ในอัตราร้อยละ 100
    ของทุนจดทะเบียน เป็นจำนวนเงิน 145 ล้านบาท จำนวน 14,500,000 หุ้น หุ้นละ 10 บาท
    บริษัท อะกริ ซอล จำกัด
    จัดตั้งเพื่อดำเนินธุรกิจหลักเป็นผู้ผลิตและจำหน่ายข้าวโพดหวานบรรจุกระป๋อง
    และผลิตผลทางการเกษตรอื่น

3.  วันที่ 3 กันยายน 2556 บริษัท ได้เข้าร่วมทุนในบริษัท ไพร์ม อะกริโค จำกัด
    ซึ่งเป็นบริษัทที่จัดตั้งใหม่ เพื่อดำเนินธุรกิจหลักด้านการลงทุนในกิจการอื่น( Holding
    Company) ในอัตราร้อยละ 50 ของทุนจดทะเบียน 40 ล้านบาท จำนวน 400,000 หุ้น
    หุ้นละ 100 บาท เป็นจำนวนเงิน 20 ล้านบาท

5). ข้อพิพาททางกฎหมาย

ณ สิ้นปี 2556 บริษัทมิได้ถูกฟ้อง
หรือมีคดีความที่มีผลกระทบต่อการดำเนินธุรกิจของบริษัทหรือบริษัทย่อยอย่างมีนัยสำคัญ

6). ข้อมูลทั่วไปและข้อมูลสำคัญอื่น

[]

บริษัท มาลีสามพราน จำกัด (มหาชน) เลขทะเบียน 0107535000079

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย ) โทรสาร +66(2)-992-5850 (สำนักงานกลาง),
+66(2)-992-5817-9

(ฝ่ายต่างประเทศ)

เวปไซต์: http://www.malee.co.th

ผู้ประสานงาน : ณหฤทัย เชื้อฉลาด โทร. +66(2)-992-5800 ต่อ 4010, E-mail:
naharuthai_chu@malee.co.th

ผู้ผลิตและจำหน่ายผลิตภัณฑ์ น้ำผลไม้ยูเอชทีและพาสเจอร์ไรส์ นมยูเอชทีและพาสเจอร์ไรส์
และผลิตภัณฑ์เครื่องดื่ม, ผลไม้กระป๋อง ข้าวโพดหวานบรรจุกระป๋อง
สับปะรดกระป๋องและน้ำสับปะรดเข้มข้น

จำนวนและชนิดหุ้นที่ออกจำหน่าย 140,000,000 หุ้น เป็นหุ้นสามัญ มูลค่าหุ้นละ 1 บาท

บริษัทย่อย

บริษัท มาลีเอ็นเตอร์ไพรส์ จำกัด เลขทะเบียน 1105535109621

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5821-32 , โทรสาร +66(2)-992-5833 (สำนักงานกลาง),
+66(2)-992-5834-5

(ฝ่ายจัดจำหน่ายในประเทศ)

เวปไซต์: http://www.malee.co.th

ผู้จำหน่ายผลิตภัณฑ์ น้ำผลไม้ยูเอชที และพาสเจอร์ไรส์ นมยูเอชทีและพาสเจอร์ไรส์
และผลิตภัณฑ์เครื่องดื่ม, ผลไม้กระป๋อง

จำนวนและชนิดหุ้นที่ออกจำหน่าย หุ้นสามัญ 10,000,000 หุ้น มูลค่าหุ้นละ 10 บาท

จำนวนหุ้นที่บริษัทฯ ถือ 9,998,800 (99.99%)

บริษัท อะกริ ซอล จำกัด เลขทะเบียน 0135551007374

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800-14 โทรสาร +66(2)-992-5819 (ฝ่ายต่างประเทศ)

เวปไซต์: http://www.malee.co.th

โรงงานและสำนักงานสาขาเลขที่ 110 หมู่ที่ 9 ถนน ร.พ.ช. สายบ้านแพง-ท่าลาด ต. บ้านแพง
อ. บ้านแพง

จ. นครพนม 48140

โทรศัพท์ +66(2)-551-9088 , +66(42)-551-128 โทรสาร +66(2)-551-9087 ต่อ 11

ธุรกิจด้านเกษตรอุตสาหกรรมแบบครบวงจรและเป็นมิตรกับสิ่งแวดล้อม
เป็นผู้ผลิตและจำหน่ายผลิตภัณฑ์ข้าวโพดหวานบรรจุกระป๋อง

จำนวนและชนิดหุ้นที่ออกจำหน่าย หุ้นสามัญ 14,500,000 หุ้น มูลค่าหุ้นละ 10 บาท

บริษัท มาลีสามพราน จำกัด (มหาชน) ถือหุ้น 14,499,994 หุ้น (99.99%)

บริษัท มาลีซัพพลาย จำกัด เลขทะเบียน 0105526039594

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

จำนวนและชนิดหุ้นที่ออกจำหน่าย หุ้นสามัญ 175,000 หุ้น มูลค่าหุ้นละ 10 บาท

จำนวนหุ้นที่บริษัทฯ ถือ 170,800 หุ้น (97.60%)

ปัจจุบันหยุดดำเนินกิจการ

บริษัท ไอคอน ฟู้ดส์ จำกัด

8070 La Jolla Shores Drive # 465 La Jolla, CA 92037

โทร. 1-858 456 3929 , แฟกซ์. 1-858 777 3447

ผู้นำเข้าสับปะรดกระป๋อง

ทุนชำระแล้ว 50,500 เหรียญสหรัฐอเมริกา จำนวนหุ้นที่ บริษัทฯ ถือ 99%

ปัจจุบันหยุดดำเนินกิจการ

บริษัทร่วม

บริษัท ไพร์ม อะกริโค จำกัด เลขทะเบียน 0135556014948

อาคารเอบิโก้ เลขที่ 401/1 ถนนพหลโยธิน ต.คูคต อ.ลำลูกกา จ.ปทุมธานี 12130

โทรศัพท์ +66(2)-992-5800 (15 สาย )

จำนวนและชนิดหุ้นที่ออกจำหน่าย หุ้นสามัญ 400,000 หุ้น มูลค่าหุ้นละ 100 บาท

จำนวนหุ้นที่บริษัทฯ ถือ 200,000 หุ้น (50.00%)

บุคคลอ้างอิง

นายทะเบียนหลักทรัพย์

บริษัท ศูนย์รับฝากหลักทรัพย์ (ประเทศไทย) จำกัด

อาคารตลาดหลักทรัพย์แห่งประเทศไทย ชั้น 4

62 ถนนรัชดาภิเษก แขวงคลองเตย เขตคลองเตย กรุงเทพฯ 10110

โทรศัพท์ +66(2)-229-2800, +66(2)-654-5599

ผู้สอบบัญชี

นางเกษรี ณรงค์เดช ผู้สอบบัญชีรับอนุญาตเลขที่ 76

นางณัฐสรัคร์ สโรชนันท์จีน ผู้สอบบัญชีรับอนุญาตเลขที่ 4563

นายสุมิตร ขอไพบูลย์ ผู้สอบบัญชีรับอนุญาตเลขที่ 4885

สำนักงาน เอ.เอ็ม.ที. แอสโซซิเอท

491/27 สีลมพลาซ่า ถนนสีลม บางรัก กรุงเทพฯ 10500

โทรศัพท์ : +66(2)-234-1676

ที่ปรึกษากฎหมาย

บริษัท สำนักงานกฎหมายบรรจงแอนด์วิทยา จำกัด

เลขที่ 33/35, 33/39-40 อาคารวอลล์สตรีททาวเวอร์ ชั้น 9

ถนนสุรวงศ์ แขวงสุริยวงศ์ เขตบางรัก กรุงเทพมหานคร 10500

โทร: +66(2)-236-2334 หรือ +66(2)-233-1666 ต่อ 3910-1 

โทรสาร: +66(2)-236-3916

อีเมล: bcvidhya@bcvidhya.com

ผู้ประสานงาน

ณหฤทัย เชื้อฉลาด

โทร. +66(2)-992-5800 ต่อ 4010

E-mail: naharuthai_chu@malee.co.th